Review Cris Tales: Surat cinta unik kepada JPRG klasik!

Sejak diumumkan di acara E3 PC Gaming Show pada tahun 2019, Cris Tales telah berjaya memukau mata kebanyakan gamer di seluruh dunia. Dengan gaya seni-nya yang berbentuk kartun comel dan persekitaran berwarna-warni, ia segera menarik perhatian saya. Selepas dua tahun kemudian, permainan ini akhirnya dilancarkan di konsol dan PC. Dibangunkan oleh sebuah pasukan indie kecil di Colombia bernama Modus Games, Cris Tales adalah judul sebenarnya diilhamkan oleh beberapa JRPG klasik. Selepas mencuba permainan selama seminggu lebih, ini adalah review saya untuk Cris Tales!

Latar belakang

Cris Tales menceritakan tentang seorang gadis yatim piatu bernama Crisbell. Pada suatu hari, dia pergi mengutip bunga ros untuk Mother Superior tetapi ia dicuri oleh katak bercakap bernama Matias. Kisahnya agak “perlahan” pada awal permainan, di mana dunia kelihatan aman damai. Malangnya, semua berubah apabila Crisbell dibawa ke  Narim Cathedral di mana Crisbell akhirnya mendapat tahu dia mempunyai sihir Time Mage. Selepas kejadian ini, Crisbell harus memulakan pengembaraan yang berbahaya melalui dunia Crystallis demi menghalang malapetaka yang bakal melanda dunia oleh antagonis utama, si Time Empress.

Dari aspek naratif, ia adalah kisah yang agak “simple” dan “straightforward”. Saya tidak akan menjelaskan begitu banyak tentang plot cerita, tetapi satu perkara yang saya amat suka ialah watak dan perwatakan dalam permainan. Saya rasa setiap watak memberi impak yang cukup berkesan dan berjaya menarik hati saya dengan keunikan masing-masing. Sudah tentu, ini termasuk watak utama kita, Crisbell. Walaupun dia mempamerkan ciri-ciri tipikal sebagai seorang protagonis dalam mana-mana JRPG, ada sesuatu daya tarikan yang membuatkan saya jatuh cinta pada watak ini.  Saya tidak pasti jika ia adalah kerana reka bentuk watak? Adakah sebab lakonan suara? Atau mungkin gayanya semasa bertarung? Saya tidak begitu pasti, tetapi ia memang mengagumkan kerana pihak pemaju boleh mencipta watak yang mudah untuk disukai dan tidak membosankan.

Permainan ini berlangsung dalam gaya novel visual, dengan beberapa cutscene animasi antara babak. Jika anda tidak tahu, saya memang penggemar  visual novel tetapi agak terkejut apabila melihat setiap perbualan bersama NPC (walaupun tidak penting) mempunyai lakonan suara lengkap. Memang ketara lah usaha pihak pemaju dan ini sepatutnya dicontohi oleh mana-mana JRPG pada masa sekarang. Walaupun saya menyebut tentang JRPG di tajuk, harap maklum ini bukanlah permainan Jepun. Oleh itu, lakonan suara adalah dalam bahasa Inggeris, dan bagi saya, itu pun bagus. Selain lakonan suara, saya rasa soundtrack turut meningkatkan pengalaman naratif dan suasana permainan. Keseluruhan muzik memang padu, terutama sekali untuk tema lagu semasa bertarung.

RelatedPosts

Muat turun Pokemon Sleep sekarang! Kini tersedia untuk mobile di Malaysia!

Barbie Review — Aura Seronok yang Menyerlah & Riang di Sebalik Krisis Kehidupan!

Ryu Ga Gotoku Studio bincang masa depan francais Yakuza/Like a Dragon & kisah cinta Kazuma Kiryu [Interview]

Gameplay asas

Secara umum, gameplay Cris Tales meminta kita untuk melawan musuh dan meneruskan kisah utama atau melakukan misi sampingan ketika menjelajah dunia. Semasa bertarung, permainan akan beralih kepada sistem turn-based tradisional, tetapi dengan beberapa ciri-ciri unik. Pertama, kedudukan watak berada di tengah-tengah skrin, manakala musuh akan mengelilingi kita dari bahagian kiri atau kanan. Dalam kebanyakan JRPG, ini nampak seperti kita diserang hendap. Sebenarnya ini fungsi mekanik Time Travel yang saya bakal jelaskan di bawah.
Anda boleh melakukan pelbagai aksi seperti melakukan serangan asas, skill, item, atau melarikan diri apabila keadaan memerlukan. Semuanya perkara asas, tetapi yang membuatkan permainan lebih menarik adalah kita dapat melakukan lebih daripada satu aksi pada satu giliran. Sebagai contoh: anda dapat melakukan dua kombo apabila melakukan serangan asas atau mengurangkan “damage” yang diterima ketika musuh menyerang dengan menguatkan pertahanan. Untuk melakukan semua aksi tambahan ini, ia bergantung kepada “timing” kita. Jadi anda perlu memperhatikan waktu apabila serangan hampir terkena musuh dan sebaliknya. Sayangnya, tidak ada petunjuk yang jelas atau mungkin saya terlalu bodoh. Kebanyakan masa, saya hanya “spam” sahaja. Jangan salah anggap! Cara ini berfungsi, tetapi kesannya tidak begitu efektif berbanding jika kita tekan butang pada masa yang tepat.

Sekarang saya ingin menjelaskan tentang mekanik Time Travel. Dalam pertarungan, anda dapat menggunakan sihir Crisbell sebagai Time Mage untuk menghantar musuh ke masa lalu atau masa depan. Sihir ini bergantung pada posisi musuh pada skrin di mana bahagian kiri bermaksud Masa Lalu manakala bahagian kanan bermaksud Masa Depan. Ini nampak terbatas, terutama ketika bertarung dengan bos di mana mereka selalu berada di satu sisi, tetapi sebenarnya menampilkan pendekatan yang lebih strategik dan menjadikan gameplay keseluruhan lebih mudah untuk difahami. Mekanik ini memang menarik kerana kita bukan sahaja dapat menghantar musuh ke Masa Lalu atau Masa Depan untuk mempengaruhi usia dan kemampuan pertempuran mereka, malah kesan ini akan terserlah apabila musuh kembali kepada garis Masa Sekarang.
Saya menjadikan bos pertama sebagai contoh. Crisbell akan melawan seorang wanita gergasi dengan perisai yang tidak dapat ditembusi. Anda tidak boleh melakukan apa-apa terhadap bos ini kerana pertahanannya terlalu kuat, jadi anda perlu menyerang dengan sihir jenis Air lalu menghantarnya ke masa depan di mana perisai itu akan menjadi lemah kerana terhakis. Walaupun bos kini terdedah, ia sebenarnya menjadikannya lebih kuat kerana mempunyai lebih banyak pengalaman dalam pertempuran selepas dihantar ke Masa Depan. Di situ, kita ada sistem “Pro and Con”. Malangnya, mekanik ini tidak begitu efektif pada hujung permainan kerana musuh akan menjadi lebih sukar, tetapi masih adalah mekanik penting pada bahagian awal permainan.

Selain pertempuran, mekanik ini juga penting untuk kita menyelesaikan misi tertentu serta memberi masa depan yang lebih baik untuk apa sahaja yang ditemui, tidak kira sama ada nasib NPC atau bandar di mana mereka tinggal. Dengan mengubah Masa Lalu atau Masa Depan (bergantung pada situasi), anda boleh mengelakkan perkara yang buruk daripada terjadi. Sebagai contoh, ada seorang gadis ingin memperbaiki hubungan dengan kekasihnya. Untuk menjayakan hubungan ini, anda perlu kembali ke masa lalu dan melakukan tugas-tugas tertentu untuk memastikan hubungan mereka berkembang. Terdapat begitu banyak misi sampingan yang menggunakan mekanik ini, jadi hasilnya kadang-kala mudah untuk diramal. Walaupun begitu, ia masih lebih menarik daripada melakukan misi tipikal di kebanyakan RPG lain. Bukan setakat itu sahaja, Crisbell akan diberi pilihan penting yang boleh membuka kepada pelbagai kesimpulan berbeza.
Walaupun Crisbell dapat memanipulasi waktu dan masa, kita memerlukan bantuan daripada Matias untuk misi utama dan misi sampingan. Dia akan melakukan segala yang kita suruh semasa merentasi masa, kerana Crisbell hanya akan memantau keadaan sambil mengawal sihirnya. Aksi ini dipanggil sebagai “Time Hop”. Satu lagi aspek menarik tentang sihir Crisbell adalah dia dapat melihat dunia dari tiga garis yang berbeza secara sekaligus. Oleh itu, apabila skrin dibahagikan kepada tiga bahagian, anda dapat melihat bagaimana dunia dan NPC di sekitar menjadi lebih muda, lebih tua, atau berubah sehingga kita sendiri pun tidak boleh mengenali mereka lagi.

Setakat ini saya banyak memuji permainan, betul? Lambat-laun, saya melihat beberapa masalah yang boleh mempengaruhi keseronokan secara keseluruhan. Pertama sekali, permainan berusaha untuk mencontohi sistem JRPG klasik dengan menambahkan pertarungan rawak dan fitur “save” yang terhad tanpa ciri auto-save. Walaupun suka permainan JRPG, saya sendiri amat benci dengan elemen-elemen tersebut, kerana ia adalah sesuatu yang tidak relevan lagi pada zaman ini. Pihak pemaju juga tidak menerapkan ciri-ciri ini dengan betul, kerana tidak ada tanda-tanda yang jelas apabila kita bertemu dengan musuh selain daripada loading screen berwarna putih. Dari segi Quality of Life (QoL), Cris Tales bukanlah contoh yang bagus.
Saya juga merasakan permainan tidak seimbang, di mana ia mempengaruhi aspek untuk menambahbaik watak seperti memperoleh EXP, dan wang untuk membeli senjata serta peralatan. Pada hujung permainan, ia menjadi semakin membosankan dan leceh kerana kita perlu “grinding” untuk tempoh masa yang terlalu lama. Saya tidak boleh mengabaikan isu-isu seperti ini kerana ia boleh mempengaruhi keseronokan pemain. Untuk pendekkan cerita, isu saya adalah lebih kepada masalah keseimbangan dan reka bentuk permainan yang kurang lancar. Itu sahaja rasanya untuk bahagian yang “kurang”. Anda tidak perlu bimbang tentang jalan cerita, gameplay, atau ciri-ciri lain yang saya sudah jelaskan di atas.
Reka bentuk visual

Perkara terakhir yang saya ingin tambah tentang Cris Tales dan apa yang membuatnya lebih menonjol adalah aspek reka bentuk visual. Sejujurnya, permainan ini betul-betul cantik dan saya hanya mampu memberi pujian sahaja. Dari watak dan reka bentuk dunia hingga ke animasi, semua menawan dan pasti menarik hati orang untuk mencuba. Terdapat banyak permainan di mana mereka hanya fokus pada saat-saat tertentu untuk aspek grafik (contoh: Scarlet Nexus), tetapi Cris Tales berjaya mengekalkan tahap yang konsisten pada semua adegan dengan reka bentuknya yang ala-ala kartun comel tapi bergaya.
Pendapat

Secara keseluruhan, saya suka Cris Tales dan ia terbukti adalah salah satu permainan paling unik yang pernah saya bermain pada tahun ini. Selain dari seni visualnya yang menakjubkan, permainan ini lebih menonjol kerana berjaya menunjukkan keunikannya daripada sekadar menjadi “surat cinta” kepada JRPG klasik. Salah satu elemen terkuat yang menjadikan keseluruhan pengalaman lebih seronok adalah mekanik Time Travel yang saya sebutkan di atas. Bersama jalan cerita utama yang berkait rapat pada tema tersebut, kita sebagai pemain boleh mengubah Masa Lalu atau Masa Depan untuk mengubah nasib dunia Crystallis. Segalanya terserah kepada pemain sahaja untuk membetulkan keadaan.
Malangnya, permainan ini tidak lah sempurna 100% dan saya sudah menyebutkan beberapa kelemahan jelas yang mungkin anda ingin perhatikan. Ia lebih kepada masalah keseimbangan untuk kemajuan watak, dan bagaimana kekurangan ciri QoL dapat mempengaruhi keseronokan pemain. Jangan terlalu risau apabila saya kata begitu kerana Cris Tales masih merupakan permainan yang bagus, dan sesuai untuk semua peminat JRPG.

Itu sahaja untuk review Cris Tales ini! Permainan kini tersedia di pelantar PC melalui Steam, Nintendo Switch, PS4, PS5, Xbox One, dab Xbox Series X|S. Untuk membaca review kami tentang permainan terkini, sila tekan pautan ini.
Jangan lupa untuk ikuti kami di TikTok!
  @gamersantaimy
The Review

                    Cris Tales

7
Score

Secara keseluruhan, saya sangat suka Cris Tales dan ia terbukti adalah salah satu permainan paling unik dan menawan yang pernah saya mainkan pada tahun ini.

PROS
 Mekanik gameplay yang unik Gaya seni yang cantik Misi sampingan yang kreatif

CONS
 Masalah keseimbangan untuk kemajuan watak Kekurangan ciri QoL

Review Breakdown

Selain dari seni visualnya yang menakjubkan, permainan ini lebih menonjol kerana berjaya menonjolkan keunikannya daripada sekadar menjadi "surat cinta" kepada JRPG klasik. Salah satu elemen terkuat yang menjadikan keseluruhan pengalaman lebih seronok adalah mekanik Time Travel yang saya sebutkan di atas.
0

Tags: Cris TalesJPRGreviewRPGulasan


Temu ramah eksklusif: Bincangkan masa depan eSukan Malaysia bersama Kenchi!

Tidak kurang dari negara lain, Malaysia telah telah melahirkan pelbagai bakat eSukan sejak industri ini diperkenalkan beberapa tahun lepas. Antaranya ialah Yap Chee “Kenchi” Loong yang merupakan seorang jurulatih profesional Dota 2 yang kini melatih Team SMG. Beliau juga merupakan Pengarah Urusan semasa IO Esports dan bekas Pengarah Urusan di Mineski Malaysia & MET Malaysia. Sebelum menjadi jurulatih, Kenchi juga merupakan pemain profesional dan pernah bermain di Nirvana.MY, serta bersaing dengan pemain popular Malaysia lain seperti Mushi dan Xtinct. Pada tahun 2016, dia dijemput oleh Fnatic untuk menjadi jurulatih rasmi, dan di bawah bimbingannya, pasukan ini berjaya menduduki posisi 4 teratas di TI6. Tanpa melengahkan masa lagi, inilah temu ramah eksklusif kami bersama Kenchi tentang industri eSukan Malaysia!

Untuk mereka yang tidak tahu, bolehkah anda memperkenalkan diri?
Kenchi: Saya Kenchi dari IO Esports, dan juga pemilik Team SMG. Saya juga terlibat dalam industri eSukan selama lebih dari 10 tahun.
Apakah pandangan anda terhadap perkembangan eSukan Malaysia? Bagaimana anda membandingkan industri sekarang dengan industri ketika anda masih aktif?
Kenchi: Sebelum itu, saya rasa kami tidak memanggilnya sebagai eSukan, ia seperti hobi. Saya boleh mengatakan bahawa ibu bapa tidak menyukainya, kerana anda bermain permainan walaupun kami memberikan sepenuh masa untuk bermain permainan demi mendapatkan wang. Sebelum ini, saya dan Xtinct masih makan sambal nasi lemak dengan telur mata.
Sekurang-kurangnya, sekarang saya rasa ia lebih dikenali, terutamanya selepas ibu bapa juga mula memberi sokongan. Sebelum ini, ibu bapa yang menyokong tidak memberi wang atau tidak mampu menampung kewangan untuk melakukan eSukan. Makan pun adalah isu, tetapi sekarang kerana pengiktirafan, wang hadiah dan gaji untuk pemain, semuanya jauh lebih baik. Sekurang-kurangnya, anda tidak akan menderita kerana tidak mempunyai perbelanjaan untuk hidup asas.
Jadi anda rasa ia telah berkembang sedikit dalam beberapa tahun kebelakangan ini?
Kenchi: Ya saya boleh katakan ia adalah perbezaan yang besar daripada yang tidak menerima. Jika anda ingin data, saya boleh katakan bahwa sebelum ini hanya 10% ibu bapa akan menyokong anda, 90% tidak. Sekarang saya dapat mengatakan bahawa walaupun belum 100%, tetapi sekurang-kurangnya saya melihat lebih dari 50 hingga 70%, termasuk sokongan dari kerajaan, kelab, ekosistem. Sekarang jauh lebih baik.
M1 MLBB World Championship
Jenis permainan eSukan apa yang popular dan “trending” di Malaysia?
Kenchi: Berdasarkan acara apa yang kami lakukan dan jumlah penonton, yang dapat saya katakan adalah PUBG Mobile, Mobile Legends, dan mungkin Dota 2 atau Valorant. Pada dasarnya, saya rasa jika anda mahu yang paling popular, adakah dua permainan mudah alih ini di Malaysia. Sebab jika anda bercakap mengenai Eropah atau negara lain, ia berbeza.
Untuk konteks, permainan apa yang paling popular di luar negara bagi pendapat anda?
Kenchi: Dari segi seluruh dunia, saya rasa ia masih League of Legends, Counter-Strike dan Dota 2 kerana di Eropah dan Amerika Syarikat, permainan mudah alih eSukan tidak begitu popular, hanya di Asia Tenggara sahaja, menurut nombor. Di Asia Tenggara, saya rasa bahawa pasaran PC telah jatuh. Dari segi dunia, Eropah adalah League of Legends, Counter-Strike dan Dota 2 . Di Amerika Syarikat, saya hanya melihat League of Legends. Di China, saya rasa semuanya besar. Di Asia Tenggara, hanyalah pasaran mudah alih sahaja.
Adakah ia lebih mudah untuk dapatkan pekerjaan sepenuh masa di industri eSukan sekarang?
Kenchi: Saya akan menjawab ya kerana  lebih banyak acara berbanding sebelum ini. Tidak banyak acara, tidak banyak profesional. Saya rasa industri eSukan sangat pantas, dan mewujudkan banyak peluang pekerjaan yang berbeza dalam bidang sukan digital. Secara spesifik, ada penyiaran, produser, operator GFX, pereka, pemerhati bunyi. Pemerhati bunyi mungkin dengar seperti mudah tetapi sebenarnya tidak, jadi saya rasa ada banyak peluang sekarang. Sama seperti stesen TV, dan juga seperti sukan digital yang memerlukan banyak pemasaran digital.
Salah satu peranan yang paling sukar bagi saya adalah pemain profesional kerana pemain profesional sekarang masih jauh lagi. Pemain profesional memerlukan mental, kemahiran. Bukan kemahiran sahaja yang diperlukan. Cara pemikiran adalah penting untuk pemain profesional.
Malaysia Cyber Games
Jika orang tidak mempunyai pengalaman yang cukup, mereka mungkin kurang berjaya tetapi bagaimana untuk mencari pengalaman jika tiada cara latihan?
Kenchi: Bagi saya, anda boleh cari banyak kaedah untuk berlatih. Sebagai contoh, sebagai shoutcaster, anda boleh berlatih dari streaming dahulu. Melalui cara anda bermain, cara anda bercakap, cara anda menghiburkan orang. Mungkin sebagai pemain, anda perlu kalah lebih banyak, kemudian anda perlu memikirkan mengapa anda kerap kalah. Kerana kekalahan akan menjadikan anda juara satu hari nanti, kecuali jika anda menyerah. Itu yang saya nampak.
Untuk penyiaran, produser, seluruh syarikat saya bermula dari pereka grafik. Perlahan-lahan kita belajar, kita terlibat dalam kajian teknologi baru, kita membawa set maya, segala-galanya. Pada dasarnya, belajar sendiri adalah penting, dan kami sangat berani untuk mencuba segala-galanya dan pelanggan kami juga menyokong idea serta mencuba teknologi baru, cara baru untuk melakukan eSukan. Begitulah cara kami.
Oleh kerana anda menyebut tentang teknologi maya, pandemik menyebabkan keadaan menjadi sangat sukar untuk mengadakan acara fizikal. Bagaimana anda menyesuaikan diri semasa mendirikan acara atau bermain di persekitaran seperti ini?
Kenchi: Secara peribadi, saya rasa ia tidak begitu menyeronokkan kerana saya lebih suka penonton di luar talian. Tetapi menjadikannya dalam talian tidak begitu sukar kerana teknologi yang kita terokai semakin banyak, jadi apa yang boleh kita lakukan adalah mencuba yang terbaik untuk menghiburkan penonton dalam talian dengan mencipta sebanyak kandungan.
Kita mungkin akan membawa selebriti yang lebih terkenal untuk menghadiri satu atau dua acara. Kemudian kami berfikir, grafik yang lebih baik, set maya yang lebih baik. Itulah yang kami cuba buat untuk lebih menghiburkan penonton dalam talian. Tetapi saya masih lebih suka di luar talian dengan set maya kerana kita dapat menggabungkan semuanya. Penonton di luar talian, perasaannya sangat berbeza.
Apakah perkara terbesar yang anda belajar selepas bekerja dengan set maya?
Kenchi: Saya dapat membuat sesuatu dengan skrin hijau yang kelihatan sangat realistik. Bagaimana untuk kata ya? Jika anda tahu filem Ready Player One, ia seperti membuat sesuatu kelihatan lebih realistik dengan teknologi yang lebih baik. Jika perkakasan terlalu maju sehingga kita tidak dapat melakukannya, kita tentu mengambil masa untuk melukis. Jika kemahiran diperlukan, itulah yang kami menambahbaik. Setakat ini saya belajar, apa-apa boleh terjadi dalam eSukan. Ia lebih baik daripada sukan sebenar kerana jika kita melakukan sukan sebenar secara dalam talian, ia hanya akan kelihatan pelik manakala majoriti eSukan sebenarnya bergantung pada 80-90% penonton dalam talian berbanding di luar talian.
Selangor Cyber Games 2020
Salah satu perkara yang paling penting untuk eSukan / penyiaran dalam talian adalah sambungan internet. Apakah cara penyelesaian jika ada masalah?
Kenchi: Biasanya kita mempunyai internet sokongan. Kita mempunyai 2 studio yang sangat dekat. Satu adalah TIME, satu adalah Unifi, yang merupakan dua jenama dan sokongan yang berbeza. Disebabkan Malaysia Cyber Game atau sebelum itu, saya berkenalan dengan TM dan TIME kerana kita bekerja rapat atas penajaan, jadi jika ada apa-apa masalah kritikal, mereka akan datang membantu. Biasanya kalau Unifi ada masalah, kami akan beralih ke TIME. Itulah cara kita menyelesaikan masalah internet.
Team SMG terlibat dalam beberapa permainan seperti Valorant dan PUBG Mobile. Ia lebih kurang sama kerana kedua-duanya adalah permainan FPS. Adakah ada perbezaan ketika anda membandingkan industri eSukan untuk PC dan mudah alih (mobile)?
Kenchi: Kedua-duanya mempunyai keunikan mereka sendiri, tetapi kami tahu bahawa pasaran Asia Tenggara dianggap sebagai kawasan yang berfokus pada mobile. Kami melihat permainan mudah alih berprestasi jauh lebih baik daripada permainan PC. Oleh itu, kami melabur di kedua-duanya.
Masa permainan untuk mobile lebih pendek daripada permainan PC. Itu antara perbezaannya. Tetapi dari segi penonton, eSukan mobile lebih besar daripada eSukan PC untuk FPS. Pada bulan Mei lalu untuk Free Fire World Series 2021, Singapura sebenarnya mencapai maksimum 5.4 juta penonton semasa. Anda mungkin tahu tetapi kebanyakan penonton ini  berasal dari Brazil. Secara keseluruhan, jumlah penonton mudah alih lebih besar, dan sebenarnya lebih besar daripada League of Legends 2019 World Championship iaitu 3.9 juta.
Dari pandangan saya, permainan mudah alih seperti Mobile Legends Bang Bang, malah FPS mudah alih berjaya menguasai pasaran Asia Tenggara. Itu yang saya lihat. Di Asia Tenggara untuk Team SMG, saya fikir PC penting bagi kita kerana ia untuk seluruh dunia. Itu adalah salah satu sebab mengapa kami terus melabur untuk FPS. Bagi mudah alih, salah satu sebabnya kerana FPS mudah alih di SEA sangat besar. Itulah sebabnya.
Jika ada yang ingin bermula dalam eSukan di rantau Asia Tenggara, adakah mereka harus memberi tumpuan kepada mudah alih terlebih dahulu?
Kenchi: Buat masa ini, ya, sudah tentu.
PVP Esports Championship
Jenis sokongan apa yang anda ingin lihat untuk industri eSukan tempatan ?
Kenchi: Saya akan katakan sokongan dari kerajaan. Mungkin, pengiktirafan terutamanya cukai untuk pemain. Disebab eSukan belum termasuk dalam kategori sukan, jadi nilai wang hadiah yang dimenangi masih menjadi masalah bagi para pemain kerana ia masih belum diaplikasikan dalam Akta. Oleh itu, pengiktirafan dari kerajaan, untuk cukai mungkin adalah penting, bagi saya.
Kedua adalah sokongan kerajaan untuk bantu memberi vaksin kepada pemain eSukan yang perlu pergi ke kejohanan antarabangsa. Sebagai contoh, saya rasa semua pemain di Olimpik, tidak kira yang pergi atau tidak, sudah melakukan vaksinasi. Bagi eSukan, bukan hanya untuk DOTA 2 tetapi untuk semua permainan lain, mereka semua tidak diberi vaksin kemudian ditinggalkan. Dari pihak pemaju permainan, saya rasa penting untuk mereka memastikan ekosistem eSukan dibina dengan betul di setiap kawasan tempatan.
Kemudian, sokongan dari pihak persatuan lain. Jika mereka mendapat pemegang saham eSukan yang tepat, ia boleh membuat tapak digital yang kuat di negara ini. Mereka juga boleh mencuba mencari pelabur atau rakan niaga baru untuk melihat kawasan eSukan sebagai sebahagian daripada strategi baru. Disebabkan sukan fizikal, aktiviti dan kempen promosi sedang terbatas kerana pandemil, jadi eSukan mungkin menjadi alternatif bagi pelabur.
Saya pernah bercakap dengan beberapa pasukan sebelum ini. Kadang-kala, mereka melakukan perpindahan pemain dari luar negara, tetapi kerajaan tidak menyokong pemain asing daripada segi Visa. Katakan kita mengambil pemain dari Filipina, dan kemudian pemain itu tidak dapat datang ke Malaysia. Adakah anda menghadapi masalah seperti ini dan bagaimanakah kerajaan harus menyokong isu ini?
Kenchi: Buat masa ini ya, saya menghadapi masalah ini. Pada dasarnya, saya menjadikan pemain asing sebagai kakitangan di syarikat. Saya perlu membuatkan Visa bekerja untuk mereka. Itulah yang saya lakukan sekarang tetapi ia adalah kategori yang berbeza. Semoga suatu hari nanti, saya boleh memohon Visa sebagai sukan atau atlet untuk pemain saya dari negara luar.
Beberapa tahun sebelum ini, kerajaan Malaysia mempunyai beberapa inisiatif untuk industri eSukan Malaysia. Setelah pengumuman itu, kini tiada lagi berita lanjut. Apa pendapat anda tentang situasi ini, dan bagaimanakah kerajaan boleh menambahbaik inisiatif ini?
Kenchi: Saya rasa rancangan mereka untuk dana eSukan bukan hanya untuk menjadikan ekosistem lebih baik, malah untuk mengadakan acara eSukan di Asia Tenggara. Mereka perlu membuat kejohanan, untuk mempersiapkannya, dan mencari pemain yang tepat untuk acara  SEA Games.
Saya rasa tiada masalah, tetapi mereka harus memastikan ia berada di arah yang betul supaya semua lancar, barulah okay. Ini juga banyak kerja untuk persatuan-persatuan di Malaysia. Dengan bantuan kerajaan dan pemegang saham eSukan betul yang mempunyai pengalaman, ia boleh menjadikan eSukan kita lebih baik, supaya ia tidak menjadi program yang salah.
Selangor Cyber Games 2014
Untuk kesan praktikal, adakah ia lebih bagus untuk kerajaan membantu mengusahakan keperluan internet di seluruh Malaysia berbanding mengadakan kejohanan eSukan?
Kenchi: Bagi saya betul, kedua-duanya penting. Rancangan infrastruktur, kerajaan akan melakukannya, akan merancangnya, dan akan menjadikan infrastruktur lebih baik. Pembangunan infrastruktur tidak akan berharga seperti RM10 juta atau RM20 juta sahaja. Ia adalah sangat mahal untuk seluruh negara. Jadi bagi saya, kedua-duanya juga sangat penting.
Untuk rancangan infrastruktur, saya rasa SKMM mempunyai rancangan yang bakal dilakukan untuk seluruh negara, seperti memastikan semua mempunyai internet ataupun UNIFI pada harga yang berpatutan. Hal ini saya rasa kerajaan sudah melakukannya, cuma tidak cukup laju seperti yang anda lihat.
Dari apa yang saya lihat, kedua-duanya sama penting kerana jika internet tiada platform untuk pertandingan kejohanan atau pelantar untuk pemain bersaing sesama sendiri, maka Malaysia tidak akan mempunyai standard kemahiran yang tinggi. Itu membuatkan saya berpendapat bahawa kedua-duanya penting.
Di Asia Tenggara, kebanyakan rakyat Malaysia suka permainan kompetitif eSukan, tetapi jika saya ingin menjadi streamer untuk permainan jenis aksi-naratif, adakah ia masih disarankan atau adakah saya masih harus bermula sebagai streamer bagi permainan kompetitif?
Kenchi: Nasihat saya adalah anda harus bermula dengan permainan yang terkenal terlebih dahulu, sehingga anda mendapat pengikut. Selepas itu apa sahaja yang anda lakukan, walaupun sedang tidur, jumlah penonton masih besar. Anda faham maksud saya?
Bagi saya, saya rasa tidak bagus untuk menentang trend. Ia bagus untuk suka apa-apa jenis permainan yang anda main semasa siaran langsung. Zombie, Candy Crush, apa-apa sahaja, selagi anda menghiburkan orang. Mereka mengikuti anda bukan kerana apa yang anda mainkan, tetapi disebabkan anda. Walaupun anda makan Maggi Curry sambil menangis kerana pedas, mereka masih akan menyukai anda.
Oleh itu, saya fikir ia bukan tentang bermain permainan yang terkenal. Ia mengenai anda yang perlu membuat sesuatu untuk diri sendiri dan pengikut terlebih dahulu, dan kemudian perlahan-lahan beralih kepada perkara lain. Saya rasa ia tidak bagus jika anda terus bermain permainan terkenal, kerana ia membosankan. Setiap hari saya melihat anda bermain PUBG Mobile, saya pun akan bosan. Mengapa saya perlu mengikuti anda?
Dari seorang pemain profesional eSukan, bagaimana anda menubuhkan sebuah organisasi
Kenchi: Asalnya, saya bermula sebagai pemain. Dari seorang pemain, saya memikirkan apa yang boleh saya lakukan seterusnya. Saya mahu menjadi usahawan. Perniagaan pertama yang ingin saya lakukan sebenarnya adalah kafe siber. Jadi apabila saya sudah bersedia, saya pergi ke Filipina untuk membuat kafe siber. Pada 11 tahun yang lalu, saya merasakan bahawa kafe siber di Filipina adalah pasaran yang lebih perlahan dan mempunyai peluang lebih besar. Itulah sebabnya saya memilih Filipina. Dari situ saya menjadi usahawan dan perlahan-lahan membangunkan perniagaan. Ini adalah skala yang sangat berbeza dari seorang pemain kepada menguruskan perniagaan sendiri. Dari situ, saya belajar dan menjadi lebih baik. Pada masa yang sama, saya melibatkan acara dan pasukan. Di kafe siber, setiap bulan kita mengadakan kejohanan tetapi ia kecil. Kami membuatnya hanya untuk pemasaran kami tetapi pada suatu hari, ia menjadi besar bagi syarikat.
Mengapa kita melibatkan pasukan? Kali terakhir saya menjadi jurulatih Fnatic adalah kerana permintaan dari pemain Malaysia yang meminta bantuan saya. Salah seorang adalah adik-beradik saya. Jadi saya cuba membantu, dan menggunakan apa yang saya pelajari dari perniagaan sebagai jurulatih Fnatic. Setelah membantu,rakan kongsi saya berkata, “Anda sudah skil, mengapa kita tidak membuat pasukan sendiri bla bla bla.” Perasaan adalah sama. Sama seperti menguruskan pasukan, anda menguruskan empat pemain termasuk diri sendiri jadi ada 5, untuk mempunyai gambaran yang sama dan mencuba yang terbaik. Buat masa sekarang dalam perniagaan, termasuk pemain, saya harus menguruskan 200 orang. Sudah tentu saya tidak dapat menguruskan seorang diri. Saya perlu mempunyai beberapa orang penting yang memikul sebahagian daripada tanggungjawab saya. Ia adalah tahap yang berbeza.
Sesetengah orang, “ah kalah lagi”, perasaannya memang tidak seronok. Sebilangan besar orang akan mengalah separuh jalan kerana pemain yang bekerja di industri eSukan tidak mempunyai keberanian untuk menghadapi kesilapan atau kalah atau apa sahaja yang mereka rasakan. Bagi mereka, “semua ini membuang masa. Saya akan masuk industri lain.” Jadi itulah sebabnya saya melihat banyak yang tidak melakukannya dengan baik kerana sebenarnya mereka tidak mempunyai keberanian untuk menghadapi masalah dan kesalahan.
Saya berpendapat bahawa keberanian untuk menghadapi masalah adalah perkara yang paling sukar. Sekiranya anda tidak mempunyai keberanian untuk menghadapi masalah tersebut walaupun sentiasa kalah, anda akan menghadapi kesilapan atau masalah yang sama lagi. Jadi perkara pertama, anda memerlukan keberanian untuk menghadapinya, kemudian mengatasinya, lalu memperbaikinya supaya lain kali, anda tidak akan menghadapi masalah yang sama lagi.
Kenchi bersama Mushi semasa zaman pemain profesional
Bolehkah anda menjelaskan lebih lanjut mengenai apa yang berlaku pada perniagaan kafe siber anda, dan apa pendapat mengenai perniagaan kafe siber di masa depan?
Kenchi: Saya mempunyai perniagaan kafe siber terbesar di Filipina. Saya rasa ada 100+ kafe siber. Kemudian kami meluas ke Malaysia sekitar 20, Indonesia – 5, dan Thailand – 3. Saya tidak membuat keputusan untuk rantau-rantau lain tetapi saya membuat keputusan yang jelas untuk menutup semua kafe siber. Sebabnya bukan hanya kerana pandemik.
Ini kerana Asia Tenggara sedang ke arah eSukan mudah alih, jadi penggunaan kafe siber pasti akan turun. Bagi saya, saya sudah melepaskan perniagaan kafe siber. Di Filipina, mereka menutup beberapa cawangan tetapi tidak semua. Saya kini tidak tahu apa-apa lagi tentang Mineski kerana saya telah meninggalkannya selama 2 tahun. Saya tidak tahu apa yang terjadi di rantau lain tetapi di Malaysia, Mineski, kafe siber sudah tutup. Apa yang saya lihat ialah pasaran mungkin tidak ada lagi kerana permainan mudah alih, bukan sahaja kerana wabak.
Oleh kerana permainan mudah alih menakluki pasaran Asia Tenggara, adakah ia akan menjadi sumber permainan nombor 1 dalam masa terdekat?
Kenchi: Mungkin ia akan berubah, tetapi untuk 3 tahun akan datang, saya boleh kata bahawa untuk wilayah Asia Tenggara, pasaran mudah alih akan menjadi juara.
Salah satu cawangan kafe siber milik Kenchi

Banyak maklumat penting dan berguna telah kami dapat dari Kenchi. Semoga industri eSukan Malaysia terus maju dan bersaing dengan negara-negara lain di seluruh dunia. Itu sahaja untuk temu ramah eksklusif kami bersama Kenchi! Jika anda berminat untuk membaca segala temu ramah kami bersama tokoh-tokoh lain di mana kami membincangkan pelbagai topik menarik, sila tekan pautan ini. Sehingga kita berjumpa lagi, selamat ber-gaming!
Jangan lupa untuk ikuti kami di TikTok!
  @gamersantaimy
Tags: EksklusifEsportsesukaninterviewKenchitemu ramah


Rockstar meminta maaf mengenai isu GTA Trilogy dan membawa kembali versi asal permainan!

Pelancaran francais terkenal oleh Rockstar, GTA: The Trilogy – Definitive Edition seperti semua peminat tahu, tidak berjalan dengan lancar. Malah, ia juga membuatkan ramai peminat GTA lebih sukakan versi asal yang telah dikeluarkan daripada kedai apabila trilogi itu dikeluarkan. Tetapi ada berita baik untuk anda! Rockstar telah mengumumkan bahawa mereka akan mengembalikan semula versi asal untuk trilogi tersebut.

“Pertama, kami ingin memohon maaf kepada kepada semua orang yang menghadapi masalah bemain permainan ini,” tulis Rockstar. “Siri Grand Theft Auto– dan permainan yang membentuk trilogi ikonik ini – adalah istimewa bagi kami kerana kami tahu ia istimewa kepada peminat di seluruh dunia. Versi kemas kini permainan klasik ini tidak dilancarkan dengan keadaan yang sesuai dengan piawaian kami dan kualiti yang diharapkan oleh peminat kami.”

An update regarding the unexpected technical issues with Grand Theft Auto: The Trilogy – The Definitive Edition. https://t.co/YP4pkOLQmG pic.twitter.com/AsfYPuMI0d— Rockstar Games (@RockstarGames) November 19, 2021

Mereka tidak berputus asa dengan trilogi remastered ini, dengan menjanjikan pembetulan dan penambahbaikan akan diberikan dalam kemas kini akan datang. Sementara itu, versi permainan yang asal untuk GTA 3, GTA: Vice City dan GTA: San Andreas akan dikembalikan semula sebagai bundle di Rockstar Store. Lebih menarik lagi, sesiapa yang memiliki trilogi ini atau yang membelinya sehingga 30 Jun 2022, akan mendapat ketiga-tiga versi asal permainan secara percuma.

RelatedPosts

Muat turun Pokemon Sleep sekarang! Kini tersedia untuk mobile di Malaysia!

Barbie Review — Aura Seronok yang Menyerlah & Riang di Sebalik Krisis Kehidupan!

Ryu Ga Gotoku Studio bincang masa depan francais Yakuza/Like a Dragon & kisah cinta Kazuma Kiryu [Interview]

Sudah tentu berita ini disambut baik oleh peminat selepas kekecewaan daripada remastered yang mereka dapat. Tetapi yang lebih menyedihkan apabila terdapat peminat yang mengganggu pembangun Rockstar di media sosial, kata Rockstar. “Kami dengan hormatnya meminta komuniti kami untuk kekal hormat semasa kami menangani isu ini”

Wakil Rockstar telah mengesahkan bahawa bundle untuk GTA Trilogy klasik hanya akan tersedia melalui launcher Rockstar dan bukan pada Steam. Selain itu, mereka juga akan mengeluarkan kemas kini lain sebaik sahaja permainan tersedia semula untuk dimainkan. Grand Theft Auto: The Trilogy – The Definitive Edition tersedia pada Nintendo Switch, PC, PS4, PS5, Xbox One dan Xbox Series X/S. Port Android dan iOS dijadualkan akan keluar pada awal 2022.
Untuk segala liputan lain mengenai GTA, sila klik pautan ini.
Sumber: pcgamer
Jangan lupa untuk ikuti kami di TikTok!
  @gamersantaimy
Tags: Grand Theft Auto IIIGrand Theft Auto: San AndreasGrand Theft Auto: The Trilogy - The Definitive EditionGrand Theft Auto: Vice Cityrockstar games


FORTNITE Season X – B.R.U.T.E, Barangan Vaulted, Perubahan Map dan Banyak lagi!

Seperti yang anda tahu sendiri, Fortnite baru sahaja mengemas kini musim ke-10 permainan ini! Teaser pertama yang dikeluarkan oleh Epic Game beberapa hari lepas membuatkan ramai peminat tak keruan untuk menunggu apa yang baru. Dan yang menariknya pelbagai perubahan dapat dilihat termasuk senjata serta skin yang banyak dapat diperolehi!

Okay jom kita lihat sendiri apa yang ada dalam FORTNITE SEASON X ini;

Season X – Battle Pass
Yang dinantikan setiap pemain, musim baru sudah tentulah Battle Pass baru. Mempunyai 100 peringkat dan 100 ganjaran! Bukan itu sahaja, dalam musim ini, anda juga boleh memberi hadiah Battle Pass kepada rakan-rakan. Tersedia untuk semua platform sehingga 15 Ogos ini. Pembelian pertama juga termasuk Kotak Hadiah unik untuk anda gunakan apabila menhadiahkan barangan dari shop.
B.R.U.T.E.

Suit dan kenderaan yang dinantikan setiap peminat sejak teaser nya dikeluarkan akhir musim ke-9 haritu! B.R.U.T.E merupakan sebuah suit kenderaan Mecha yang pemain boleh guna sebagai kenderaan dan boleh mengawalnya untuk pergerakan dan rakan sepermainan akan mengawal kuasa seranganya. Kalau main solo pun boleh, cuma agak payah kerana kena tukar antara penggerakan dan tembakan Mecha tersebut.

Ciri-cirinya;

Kenderaan ini boleh dikendalikan sehingga dua pemain. Jika dua pemain mengendalikannya, satu (pemandu) mengawal pergerakan, sementara yang lain (penembak) melakukan kawalan serangan  peluru berpandu dan tembakan senapang.
Pemandu dapat: “Dash” ke dalam pertempuran, Lompat Super ke kemenangan, Pijak musuh dan struktur ke dalam tanah dan barangan seperti selalu yang anda ingin dapatkan akan turut dapat dalam kemusnahan yang dilakukan dengan Mecha.
Penumpang mempunyai dua senjata untuk digunakan: senapang patah dan pelancar peluru berpandu.
Mekanik baru Overshield – Menggunakan 200 jenis Bahan apa pun untuk membuat overshield peribadi selama 5 saat untuk melindungi anda dalam mech.

Skin Baru
Pelbagai skin terbaru juga boleh didapati dalam Battle Pass kalini; ini adalah antaranya;

1 of  4

-
+

Rift Zones
Letupan Zero Point telah menjadikan pulau ini tidak menentu! Lokasi yang pernah dianggap hilang kini telah mula muncul, tetapi mereka tidak sama seperti ~ Main dan meneroka untuk mengetahui perubahan permainan misteri yang ada ini!
Perubahan Peta
Peta makin berubah?

Kelihatan beberapa map yang telah berubah antaranya seperti Loot Lake yang kini sudah beku apabila meletup; Dusty Depot kembali di lokasi sama sebelum dimusnahkan meteora, tapi kini menjadi Dusty Divot; Dahulu menjadi sebuah kawasan popular untuk pemain terjun, kemudian tiada dan kini hadir semula dengan 3 kilang di lokasi ini. Jadi banyak lagi perubahan yang anda boleh perasan jika anda peminat Fortnite, disini disertakan gambar-gambar kawasan yang berubah sedikit-sedikit;

1 of  6

-
+

Advanced Storm Controller

Sekarang pemain boleh meniru ribut gelombang Battle Royale 10 atau pemain boleh membuat ribut dalam pelbagai fasa.
Advanced Storm Beacon

Ini membolehkan pemain menyesuaikan fasa tertentu atau untuk menetapkan bilangan fasa Pengawal Storm Lanjutan.
Zon Bebas Senjata – Weapon-Free Zone

Semasa dalam Zon Bebas Senjata, pemain tidak boleh menyerang guna senjata, mengayuh pickaxe, melemparkan bom tangan, atau menggunakan barang-barang.

Junkyard Juke LTM

Bawa Junk ke insinerator untuk menerima mata bagi pasukan anda. Lagi besar Junk tersebut, lebih banyak mata boleh didapati.

Sky Station Showdown LTM

Bertempur dengan pasukan lain untuk menuntut mata yang paling banyak di zon tangkap. Daki ke puncak menara Fast Food sambil melindungi VIP anda. Gunakan bom tangan impuls dan kuasa lain untuk meletupkan pasukan lain dari zon capture!

Perubahan Misi Harian kepada Misi Waktu Terhad
Apa jua Cabaran yang perlu diselesaikan sebelum ini dalam Cabaran Harian kini boleh diselesaikan dengan Objektif Misi Masa Terhad. Ini termasuk Cabaran Harian dalam Breakpoint’s Challenge Pack!

Okay anda boleh lihat Patch Note selebihnya di laman web rasmi Fortnite. Jangan lupa untuk kongsikan pengalaman anda dalam musim Fortnite Season X ni okay!
Sumber: Fortnite ; EuroGamer
Jangan lupa untuk ikuti kami di TikTok!
  @gamersantaimy
Tags: B.R.U.T.EEpic GamesFornite Season XFortnite


Senarai anime baru yang boleh ditonton semasa PKPB! Golden Kamuy, Haikyu!! & lain-lain!

Malaysia kini menghadapi Perintah Kawalan Pergerakan Bersyarat (PKPB) dan mesti ramai yang sedang duduk atau kerja di rumah, jadi saya ingin menyusun senarai anime yang sudah mula disiarkan semasa musim guruh 2020. Di bawah, anda boleh senarai (mengikut urutan abjad) semua anime yang ditayangkan, bersertakan trailer, dan sinopsis rasmi. Jom kita usya sama-sama!

Golden Kamuy Season 3 (Geno Studio)

Kisahnya berlaku di ladang Hokkaido Utara, waktunya berada di lewat Era Meiji. Seorang bekas askar Sugimoto, aka “Immortal Sugimoto” memerlukan sejumlah besar wang untuk tujuan tertentu …. Apa yang ditunggu Sugimoto, yang melangkah masuk ke Gold Rush Hokkaido dengan impian untuk menjadi, adalah peta tatu yang mengarah ke harta karun tersembunyi berdasarkan petunjuk yang tertulis pada mayat banduan di Penjara Abashiri?! Persekitaran Hokkaido vs banduan kejam dan pertemuan dengan gadis Ainu tulen, Ashiripa!! Pertempuran bertahan hidup untuk mencari harta karun tersembunyi bermula!

HAIKYU!! To The Top Cour 2 (Production I.G)

Berdasarkan siri manga Weekly Shonen Jump oleh Haruichi Furudate, Haikyu!! adalah anime sukan slice-of-life yang berkisar tentang cinta Shoyo Hinata pada bola tampar. Diilhamkan oleh pemain bola tampar profesional kecil, Hinata mencipta pasukan bola tampar pada tahun terakhirnya di middle school. Malangnya, pasukan ini dipadankan dengan pasukan “King of the Court” Tobio Kageyama dalam kejohanan pertama mereka lalu kalah. Selepas kekalahan teruk ini, Hinata berjanji untuk mengatasi Kageyama. Setelah memasuki high school, Hinata menyertai pasukan bola tampar di sana hanya untuk mengetahui bahawa Tobio juga telah menyertainya.
The Irregular at Magic High School Season 2 (Eight Bit)

Berdasarkan novel ringan oleh Tsutomu Sato, The Irregular at Magic High School berlangsung di dunia di mana sihir wujud tetapi daripada menggunakan nyanyian atau mantera, pengguna menyeru sihir dengan Casting Assistant Device (CAD). CAD dimasukkan dengan Psions pengguna (zarah tanpa zat) yang mengaktifkan peranti dan membolehkan ritual sihir.
Is It Wrong to Try to Pick Up Girls in a Dungeon? III (J.C. Staff)

Berdasarkan novel ringan oleh Fujino Omori dan dilukis oleh Suzuhito Yasuda, Is It Wrong to Try and Pick Up Girls in a Dungeon? berlangsung di dunia Orario, di mana wira-wira berkumpul dan mencari harta karun di penjara bawah tanah yang dikenali sebagai Dungeon. Walau bagaimanapun, bagi Bell Cranel, kemasyhuran dan kekayaan adalah kedua daripada yang paling banyak dia mahukan  iaitu wanita. Dia segera mengetahui, bahawa apa-apa boleh berlaku di Dungeon, dan akhirnya dia yang harus diselamatkan!
Is the Order a Rabbit? BLOOM Season 3 (Encourage Films)

Kokoa tiba di bandar baru pada musim bunga untuk memulakan sekolah menengah. Dia tersesat dan muncul di sebuah kedai kopi bernama “Rabbit House,” yang ternyata menjadi tempat dia tinggal. Semua wataknya sangat comel – Chino kecil tapi cool, Lize si berperangai askar, Chiyo yang lemah lembut dan berwatakan Jepun, dan Sharo yang matang tetapi rendah diri. Mereka disertai oleh rakan sekelas Chino, Maya dan Megu, serta pengunjung biasa di kedai, Mr. Blue-Mountain Aoyama. Semuanya sangat comel setiap hari di Rabbit House!
Osomatsu-san Season 3 (Pierrot)

Mr. Osomatsu ialah berdasarkan siri manga komedi Osomatsu-kun oleh Fujio Akatsuka dan dilancarkan dari tahun 1962-1969. Siri ini menampilkan sekumpulan kembar, adik-beradik Matsuno, dan Osomatsu sebagai yang tertua dan ketua kumpulan.
Seizei Ganbare! Mahou Shoujo Kurumi Season 3 (Pie in the sky)

Kurumi Azuchi-Momoyama adalah seorang gadis sekolah menengah berusia 14 tahun normal sehingga suatu hari seorang iblis bernama Debirun merekrut dia untuk menjadi seorang Beautiful Magical Girl Dinosaur Angel Warrior. Setelah itu, Kurumi dihantar untuk menangani sekumpulan organisasi jahat, Darkness Whales, dengan pilihan senjata yang banyak. Semua ini disaksikan oleh rakan sekelasnya, satu trio lelaki yang menjadi watak utama dalam rancangan ini.
501st Joint Fighter Wing Strike Witches ROAD to BERLIN (David Production)

Pada tahun 1944, dunia hidup dalam ketakutan akan objek terbang yang tidak dikenali yang tentera pun tidak dapat tewaskan! Kemanusiaan mengalihkan pandangan kepada gadis-gadis daripada 501st Joint Fighter Wing, yang lebih dikenali sebagai Strike Witches. Gadis-gadis ini mampu meletupkan makhluk asing dengan sekilas pandang, dan dengan sedikit sihir dan aksi yang banyak, gadis-gadis tersebut mampu memenangi perang mereka dengan makhluk asing!
TSUKIUTA. The Animation 2 (Children Playground Entertainment)

Six Gravity dan Procellarum adalah dua kumpulan idol lelaki yang kebetulan tinggal di asrama yang sama. Six Gravity terdiri daripada pemuda yang mewakili bulan Disember hingga Mei, manakala anggota Procellarum mewakili bulan Jun hingga November. Ikuti kehidupan seharian 12 pemuda ini ketika mereka menangani tekanan menjadi idol, sekolah, dan hidup bersama. Bersama muzik oleh produser terkenal Vocaloid!
Yashahime: Princess Half-Demon (Sunrise)

Anak perempuan Sesshomaru dan Inuyasha memulakan perjalanan yang melampaui masa! Di zaman Feudal Jepun, kembar separuh-iblis Towa dan Setsuna terpisah antara satu sama lain semasa hutan dibakar. Semasa mencari adiknya, Towa mengembara ke terowong misteri yang menghantarnya ke dunia masa kini Jepun, di mana dia dijumpai dan dibesarkan oleh abang Kagome Higurashi, iaitu Sota dan keluarganya.
Sepuluh tahun kemudian, terowong yang menghubungkan dua era itu telah dibuka semula dan membolehkan Towa disatukan kembali dengan Setsuna, yang kini menjadi Demon Slayer yang bekerja untuk Kohaku. Tetapi Towa terkejut kerana nampaknya Setsuna telah kehilangan semua memori mengenainya.
Bersama dengan Moroha, anak perempuan Inuyasha dan Kagome, ketiga wanita muda akan mengembara antara kedua-dua era untuk mendapatkan kembali masa lalu mereka yang hilang.
Jangan lupa untuk ikuti kami di TikTok!
  @gamersantaimy
Tags: animeMalaysiaPKPBSenarai


Review Ratchet & Clank: Rift Apart – Sekuel padu dalam francais, manfaatkan sistem PS5!

Sejak Ratchet dan Clank membuat debut pertama di PS2, francais ini telah melahirkan banyak sekuel hebat! Pada era PS3, ramai juga menganggap membandingkan visual permainan dengan kehebatan filem animasi seperti Pixar Disney. Sekarang, sekuel terbarunya Ratchet & Clank Rift Apart akan dikeluarkan tidak lama lagi untuk memukul PlayStation 5! Kami dari GamerSantai berpeluang untuk mencuba dahulu permainan ini dan berjaya membelajar serba sedikit tentang dunia baru ini dan bagaimana permainan memanfaatkan ciri-ciri PS5. Tanpa melengahkan masa lagi, inilah review saya untuk Ratchet & Clank: Rift Apart!

Jalan cerita & visual

Rift Apart mengikuti Ratchet dan Clank ketika mereka merentasi dunia yang berlainan dari pelbagai realiti untuk menghentikan rancangan jahat Doctor Nefarious, yang ingin menggunakan isi keruntuhan dimensi untuk memusnahkan semua kehidupan organik di alam semesta. Punca keruntuhan dimensi ini disebabkan oleh Dimensionator, sejenis artifak canggih yang diciptakan oleh kaum Lombax (kaum Ratchet), yang mampu membuka ruang ke dimensi lain.
Dalam proses, Ratchet terpisah dari Clank setelah tiba di dimensi alternatif yang diperintah oleh Emperor Nefarious, seorang lagi Nefarious yang lebih jahat. Mereka juga menemui seorang wanita Lombax bernama Rivet, yang juga menentang Emperor Nefarious. Bersama, Ratchet, Clank dan Rivet harus bekerjasama untuk menghalang rancangan jahat Doctor Nefarious dan Emperor Nefarious yang ingin menakluki semua dunia dalam realiti lain.

Dari sinopsis ini, saya yakin ramai yang boleh setuju bahawa tiada apa-apa idea atau naratif unik dari segi penulisan, jadi janganlah terlalu berharap supaya jalan cerita heavy drama seperti The Last of Us. Sebaliknya, jalan cerita ini lebih mudah untuk hadam dan fahami, dan lebih mirip kepada filem Disney yang kita boleh tonton bersama keluarga.
Alang-alang bercakap tentang topik movie, saya harus memuji visual permainan yang memang serupa seperti filem animasi bajet tinggi. Grafik dan model watak sangat terperinci, sehingga boleh nampak bulu-bulu halus di badan Ratchet. Setiap watak pun ekspresif dan sangat-sangat cantik untuk dilihat. Dari semua permainan lama Ratchet & Clank, saya yakin permainan ini boleh mengubah mana-mana gamer untuk menjadi peminat selepas mereka melihat betapa hebatnya rekaan watak.

Bukan sahaja di watak, visual persekitaran juga amat mengagumkan, dan sepadan dengan konsep makhluk asing. Setiap bandar kelihatan meriah dan penuh dengan makhluk asing unik. Kadang-kala, saya pun boleh tersilap kerana tersalah anggap NPC sebagai musuh atau watak penting!
Satu lagi perkara yang saya perhatikan ialah peralihan antara adegan sinematik dan gameplay teramat-amat lancar. Terdapat beberapa kali di mana saya tidak sedar bahawa cutscene telah tamat dan saya sebenarnya dapat mengawal watak. Sangat “seamless” dan “smooth“, dan ini pun berkat perkakasan PS5. Saya akan ceritakan tentang itu kemudian di bawah. Sekarang kita diskus tentang gameplay pula!
Gameplay asas & mekanik

Permainan ini berkongsi banyak persamaan dengan Ratchet & Clank (2016) dan entri lain dalam siri ini seperti “strafing“, aksi menembak, peningkatan automatik untuk senjata dan kesihatan, dan peningkatan senjata secara. Watak utama yang boleh dimainkan ialah Ratchet dan Rivet di mana pemain akan mengawal kedua-dua watak melalui pelbagai persekitaran yang terdiri dari beberapa tingkat, mengalahkan musuh dengan pelbagai senjata dan alat bervariasi, dan melepasi rintangan-rintangan unik untuk menyelesaikan objektif utama.
Sekuel ini juga memperkenalkan konsep “real-time instant travel” antara kawasan, planet dan dunia lain melalui sistem portal antara dimensi. Untuk menggunakan fitur ini, sebuah mekanik baru bernama Rift Tether diperkenalkan yang menarik Ratchet dan Rivet dari satu portal ke portal lain. Selain itu, permainan mempunyai pilihan “traversal” yang lebih banyak dengan penambahan “dashing” dan “wall run” untuk mobiliti yang luas. Bagi saya, gameplay kali ini lebih menitikberatkan adegan aksi berbanding platforming. Jika anda mengharapkan lebih banyak adegan platforming, Ratchet dan Clank: Rift Apart mungkin akan mengecewakan anda.

Saya sudah jelaskan di atas, tetapi pemain boleh bermain sebagai Ratchet atau Rivet, dua “Lombax” yang mempunyai kebolehan yang sama. Membuka sejenis abiliti untuk Ratchet secara langsung akan membuka abiliti yang sama untuk Rivet. Walaupun perkara ini mungkin boleh membikin kontroversi, tetapi saya rasa Insomniac Games mensia-siakan peluang untuk menjadikan kedua-dua watak itu unik dan lebih menonjol antara satu sama lain. Sudah tentu, mereka mempunyai personaliti yang berbeza, tetapi selain daripada itu, semuanya sama. Sekiranya Ratchet dan Rivet mempunyai abiliti tertentu untuk membezakan diri masing-masing, saya yakin gameplay-nya pasti lebih menarik.
Kembali kepada topik asal, bahagian pertempuran memang mantap. Dengan mata kasar, saya boleh melihat musuh robot kehilangan tangan ketika saya menembaknya, jadi tahap perinciannya sangat mengagumkan. Keupayaan “mengelak” dalam permainan pun terasa sangat lancar di mana watak akan berada dalam status “imun” untuk beberapa saat. Itu semua penambahan yang bagus. Hasilnya, walaupun saya bermain dalam kesukaran yang “kedua tertinggi“, permainan ini tidak pernah membuat saya stress, sebaliknya ia membuatkan saya rasa seronok.

Walaupun tidak banyak, satu lagi elemen gameplay yang dilakukan dengan sangat baik adalah bahagian teka-teki. Terdapat dua jenis adegan teka-teki utama dalam permainan. Pertama, kita harus menggodam sistem, dan satu lagi adalah di mana kita dapat bermain sebagai Clank untuk membunuh anomali bahaya di dimensi. Kedua-duanya menjadikan gamepaly lebih menarik kerana menunjukkan perbezaan yang ketara dari bahagian pertempuran, lantas memberikan “nafas baru” supaya pemain tidak merasakan ia terlalu repetitif.
Pada masa yang sama, saya juga memuji Insomniac Games kerana memberi pilihan kepada pemain untuk terus “skip” adegan teka-teki jika mereka hanya mahu fokus pada pertempuran dan penerokaan. Walau apa pun, saya sangat mengesyorkan kepada anda untuk mencuba teka-teki ini kerana walaupun memerlukan sedikit pemikiran IQ, ia terasa sangat memuaskan apabila kita berjaya menyelesaikannya.

Akhir sekali saya nak kata tentang gameplay ialah permainan menampilkan pelbagai pilihan “accessibility” termasuk mod “high contrast“, butang toggle untuk aski penerokaan lebih senang, sensitiviti kamera, bantuan penerbangan, dan lain-lain, untuk memastikan bahawa SEMUA pemain dapat menikmati permainan. Sekarang kita bercakap tentang senjata!
Senarai senjata & cara upgrade

Sebahagian besar dari daya tarikan permainan adalah senarai senjatanya yang banyak. Memang ada banyak senjata dalam permainan, bermula dari pistol laser tipikal hingga ke sarung tangan, beberapa senjata terasa agak sama daripada segi fungsi. Secara visual, setiap kesan khas adalah berbeza, tetapi beberapa senjata mempunyai fungsi yang sama, lantas membuatkannya terasa seperti “tidak perlu digunakan” dan bukan sebagai alat penting yang dapat membantu kita dalam situasi penting. Berikut adalah senarai senjata:

OmniWrench (Ratchet)
Tukul Rivet

Burst Pistol
The Enforcer

Topiary Sprinkler
Ricochet

Shatterbomb
Mr. Fungi

Negatron Collider
Lightning Rod

The Warmonger
Drillhound

Buzz Blade
Void Repulsor

Cold Snap
Blackhole Storm

Pixelizer
Glove of Doom

Walaupun begitu, saya menikmati sistem “upgrade” untuk setiap senjata. Senjata dapat ditingkatkan hingga level 5, dan setelah mencapai tahap maksimum, skill tree-nya akan dibuka sepenuhnya. Pemain boleh menghabiskan Raritanium (boleh dapat dari bos dan kotak biru tertentu) untuk membuka kebolehan dan bonus baru bagi senjata tersebut. Raritanium sangat mudah diperoleh. Sebenarnya, peta akan memberitahu kita di mana anda boleh mencarinya. Bukan setakat Raritanium sahaja, banyak sumber “rahsia” sebenarnya sudah dilabel di peta permainan, lantas membuatkan aski penerokaan lebih senang dan memudahkan pemain mendapat trofi platinum!
Efek tambahan di DualSense

Saya harus mengakui, saya tidak bermain banyak permainan eksklusif PS5 selain daripada Marvel’s Spider-Man: Miles Morales dan Demon Souls, tetapi apa yang saya perhatikan untuk review ini adalah Ratchet & Clank: Rift Apart pun sama hebat dalam aspek penggunaan ciri alat kawalan DualSense. Insomniac Games menarik memanfaatkan SEMUA ciri pada PS5 DualSense, supaya pengalaman pengguna terasa sangat luar biasa.
Dalam adegan awal, saya dapat merasakan bagaimana bahagian tertentu di DualSense akan bergegar berdasarkan apa yang sedang berlaku di skrin. Jika sebuah kapal angkasa akan terbang melepasi saya di sebelah kiri, bahagian kiri DualSense akan bergegar sekali. Sekiranya ada sebuah lagi kapal angkasa terbang di sebelah kanan, perkara yang sama berlaku di sebelah kanan DualSense. Ini adalah satu contoh untuk pengalaman saya dalam permainan. Adegan “cutscene” yang sudah mempesonakan dibuat lebih mengasyikkan berkat maklum balas haptik yang tepat sehingga tangan saya pun tidak ingin lepaskan alat kawalan.

Kali ini saya ingin cerita tentang fitur “adaptive trigger” pula. Bagi kebanyakan senjata, bergantung pada bagaimana saya menekan butang R2, setiap senjata akan berfungsi dalam cara berbeza. Sebagai contoh, menekan separuh R2 akan menunjukkan sudut dan jarak di mana bom saya akan terkena, manakala menekan ia sepenuhnya akan menyebabkan saya melancarkan bom dengan cepat. Senjata lain juga akan mengubah corak penembakan atau mekaniknya berdasarkan bagaimana kita menekan adative trigger tersebut.
Masih ada satu lagi perkara saya ingin ceritakan! Ratchet & Clank: Rift Apart juga menggunakan pembesar suara dalam Dualsense. Jika mengelak atau terkena serangan musuh, DualSense akan memainkan isyarat audio yang sesuai tetapi berbeza dengan bunyi di TV. Sudah tentu, pengalaman saya akan terasa lebih imersif.
Prestasi di PS5

Seperti mana-mana permainan PS5, Rift Apart berjalan dengan lancar. Saya tidak sedar atau mengalami sebarang penurunan “frame rate“, walaupun gameplay sangat sibuk dan huru hara. “Load time” juga sangat pantas di mana peralihan antara adegan kekal lancar seperti kita menonton movie.
Isu “bug” dan masalah teknikal agak minimum. Permainan hanya “crash” sekali sepanjang saya bermain manakala saya pernah tersangkut sekali sahaja di dalam sejenis kontena. Nasib baiklah, tidak ada isu yang terlalu serius dalam permainan dan cara yang mudah untuk betulkan masalah ini adalah dengan “reload ke checkpoint“.
Pendapat

Seperti yang kata dalam dalam review ini, Ratchet & Clank: Rift Apart tidak memberi apa-apa idea baru dalam genre platformer aksi, tetapi masih merupakan permainan yang luar biasa. Ini adalah salah satu permainan tercantik yang ada di pasaran sekarang dan saya berani jamin bahawa anda tidak akan menemui permainan lain yang mampu memberi adegan sinematik dan gameplay selancar ini. Seterusnya, pasukan Insomniac Games melakukan kerja yang bagus untuk pengalaman pengguna jauh lebih imersif berkat fitur DualSense yang dilaksanakan. Ini adalah salah satu daripada beberapa permainan eksklusif yang saya yakin tidak begitu seronok kalau dimainkan di versi PS4.
Pendek cerita, gameplay-nya masih hebat dan menyeronokkan seperti mana-mana permainan Ratchet & Clank, walaupun saya jumpa beberapa masalah kecil. Walau apapun, ini adalah pengalaman definitif untuk Ratchet dan Clank di PS5, dan saya tidak sabar untuk melihat apa yang mereka akan memperkenalkan pada masa depan untuk siri ini. Jika berminat, anda boleh mula membuat pra-pesanan di SINI. Itu sahaja untuk review Ratchet & Clank: Rift Apart! Sehingga kita berjumpa lagi, selamat ber-gaming!
 Pra-pesan di sini

Ratchet & Clank: Rift ApartDeveloper: Insomniac GamesRelease Date: 2021-06-11PlayStation 5
Ratchet & Clank: Rift Apart adalah permainan platform penembak orang ketiga yang akan datang yang dikembangkan oleh Insomniac Games dan diterbitkan oleh Sony Interactive Entertainment untuk PlayStation 5. Permainan ini akan berlangsung selepas peristiwa Ratchet & Clank: Into the Nexus.

Jangan lupa untuk ikuti kami di TikTok!
  @gamersantaimy
The Review

                    Ratchet and Clank: Rift Apart

8
Score

Ratchet and Clank: Rift Apart tidak memberi apa-apa idea baru dalam genre platformer aksi, tetapi masih merupakan permainan yang luar biasa. Ini adalah salah satu permainan tercantik yang ada di pasaran sekarang dan saya berani jamin bahawa anda tidak akan menemui permainan lain yang mampu memberi adegan sinematik dan gameplay selancar ini.

PROS
 Visual menawan seperti dalam filem animasi moden  Gameplay aksi yang mantap bersama adegan teka-teki yang baik Integrasi ciri Dualsense yang canggih

CONS
 Plot yang generik dan tipikal Gameplay Ratchet dan Rivet yang sama, tiada keunikan

Review Breakdown

Seterusnya, pasukan Insomniac Games melakukan kerja yang bagus untuk pengalaman pengguna jauh lebih imersif berkat fitur DualSense yang dilaksanakan. Ini adalah salah satu daripada beberapa permainan eksklusif yang saya yakin tidak begitu seronok kalau dimainkan di versi PS4.
0

Tags: DualSenseInsomniac Gamesplaystation 5ps5Ratchet & ClankRatchet & Clank: Rift Apartreviewulasan


Attack on Titan tiba di Fortnite – main sebagai Eren Yeager!

Fortnite Chapter 4 Season 2 akhirnya tiba dan nampaknya akan menampilkan kolaborasi istimewa bersama siri anime terkenal, Attack on Titan. Walaupun sebahagian daripada info ini telah dibocorkan, Epic Games mendedahkan video gameplay rasmi yang menunjukkan gambaran lebih jelas tentang kolaborasi ini.

Pada minit 01:00, kita boleh melihat Eren Jaeger berdasarkan penampilan mudanya sebagai Survey Corps dalam anime. Daripada segi gameplay, Epic Games menambahkan ‘Omni-Directional Maneuvering Gear’, peralatan yang digunakan oleh Survey Corps semasa melawan Titan.

Dengan menggunakan ‘ODM Gear di dalam Fornite, pemain boleh menembak cangkuk ke arah objek yang kemudian menarik pemain ke arah objek tersebut (ini termasuk pokok, bangunan, dll). Jika mahir, ini memberikan tahap mobiliti lebih tinggi di dalam game untuk pemain merapatkan diri dengan musuh, pergi ke lokasi lebih strategik yang sukar dicapai, atau melarikan diri.
Jadi, bagaimana kita boleh mendapatkan skin Eren Jaeger dalam Fortnite?

Malangnya, skin ini belum tersedia di Fortnite dan dikhabarkan akan tiba pada 15 April 2023. Skin ini juga bukan percuma, dan untuk memilikinya, orang ramai perlu membeli Battle Pass bagi Season ini. Berikut adalah barangan kosmetik yang dihasilkan untuk kolaborasi Fortnite x Attack on Titan:
Faceoff Spray (Eren)Basement Key Back BlingScout Regiment Salute emoteTitan Strike Harvesting toolDetermined Eren EmoticonRegiment Gear gun wrapBanner IconEren Jaeger outfit

Selain kolab bersama AOT, Fortnite Chapter 4 Season 2 (digelar sebagai MEGA) membawa banyak lagi penambahan baru termasuk suasana neo-Tokyo, Battle Pass baharu, kenderaan, senjata dan banyak lagi.
Buat sesiapa yang berminat, Fortnite kini tersedia di mobile, PC, PS4, PS5, Switch, Xbox One dan Xbox Series X/S.

Gamer Santai juga sedang mengadakan giveaway di mana korang boleh memenangi PS5 Digital Edition! Nak tahu cara-cara untuk sertai? Baca SINI!

Join giveaway kami di sini: https://t.co/Ia4zamY80x— Gamer Santai (@GamerSantaiMY) March 8, 2023

 Muat turun di sini

Fortnite MobilePublisher: Epic GamesDeveloper: Epic GamesRelease Date: 2017-07-21Android, iOS
Fortnite Battle Royale ialah permainan First-Person Battle Royale oleh Epic Games di mana 100 pemain bertarung untuk menjadi juara terakhir.

Jangan lupa untuk ikuti kami di TikTok!
  @gamersantaimy
Tags: animeAttack on TitanErenFortnite


Code: T oleh NetEase ialah game mobile terbaru ala-ala Cyberpunk 2077!

NetEase hari ini telah mengumumkan game cyberpunk baru untuk pelantar mudah alih. Diumumkan semasa acara pelancaran produk ke-6, Code: T berlangsung di bandar masa depan yang kelam dan bahaya. Anda akan bermain sebagai seorang “bounty hunter” yang bergaya, dan supaya permainan menjadi lain daripada lain, terdapat beberapa elemen simulasi antara watak. Mari kita lihat teaser di bawah:

Jika anda tonton teaser di atas, mesti anda melihat banyak persamaan antara game ini dengan Cyberpunk 2077. Daripada beberapa gambaran khusus hingga cara tajuk permainan muncul di akhir video, nampaknya NetEase pun sama teruja seperti kita yang lain untuk keluaran game terbaru oleh CD Projekt Red.

Walaupun teaser ini amat pendek dan tidak sampai satu minit, saya dapat merasakan dunia permainan dengan jelas serta watak-wataknya yang pelik. Saya ingin melihat gameplay sebenar Code: T, tetapi kerana pengumumannya pun baru tiba, rasanya lambat lagi sebelum kita semua dapat berita seterusnya.

I guess the game itself is unique enough, it's not like cyberpunk theme games are new, but it's obviously trying to capture the hype around Cyberpunk 2077 and emulating the original Cyberpunk 2077 feel with its CG trailer in the first tweet.
Here are comparison shots vs CP2077 pic.twitter.com/8wSN4FAprX
— Daniel Ahmad (@ZhugeEX) May 20, 2020

Pendedahan ini dibuat sebagai sebahagian daripada persidangan NetEase 520, yang juga melancarkan Project Ragnarok yang diilhamkan oleh mitologi Norse. Kedua-dua game ini amat bercita-cita tinggi, dan saya berharap gameplay/trailer akan datang untuk Code: T dapat menonjolkan gaya permainan itu sendiri dan membezakannya daripada pengaruh Cyberpunk 2077.
Jangan lupa untuk ikuti kami di TikTok!
  @gamersantaimy
Tags: Code: TCyberpunkMobileneteaseTeaser


Gundam Evolution bakal tiba 22 September 2022 di PC – Info lengkap!

Seiring dengan acara Gundam Evolution – Mission Briefing, Bandai Namco telah mengumumkan yang Gundam Evolution akan dilancarkan pada 22 September 2022 di PC melalui Steam untuk Asia termasuk Singapura, Thailand, Indonesia dan negara tercinta kita Malaysia.

Manakala pelancaran konsol seperti PlayStation 4, PlayStation 5, Xbox One dan Xbox Series X|S, ia agak kebelakang sedikit dan akan keluar pada 1 Disember 2022 dan malangnya, ia tidak tiba di Malaysia.

Semasa acara tersebut, mereka telah mengumumkan banyak maklumat baharu seperti Mobile Suit, Map, Battle Pass dan banyak lagi. Tanpa melengahkan masa lagi, jom teruskan dengan Mobile Suit baharu.

Dengan pelancaran yang akan tiba pada 22 September 2022, mereka akan menambah sebanyak 3 Mobile Suit baharu iaitu Mahiroo, Zaku II (Melee Loadout) dan Unicorn Gundam. Ketiga-tiga Mobile Suit akan tersedia bersama-sama mobile suit yang lain seperti Gundam Barbatos, Gundam Exia dan banyak lagi.
Walau bagaimanapun, Unicorn Gundam tidak tersedia secara percuma dan boleh dibeli dengan menggunakan “EVO Coin” ataupun “Capital Coin”.

Seterusnya, mereka akan menambah sebanyak 4 map baharu sekali gus menjadikan 10 map secara keseluruhan dan sudah semestinya tersedia semasa ia dilancarkan nanti. Map baharu yang akan tiba adalah Wilderness Mining Field, Harbor City, Guiana Highlands dan Security Terminal. Jika lihat dengan mata kasar, ada map yang nampak begitu sempit dan ada yang sangat luas. Jadi, pastikan pemilihan Mobile Suit adalah sesuai untuk map yang akan dimainkan nanti.

Selain daripada Mobile Suit dan Map baharu, mereka juga mengumumkan yang mereka akan menambah Battle Pass atau lebih dikenali dengan Season Pass dalam game ini. Season Pass akan dikemas kini setiap bulan bersama-sama dengan Mobile Suit baharu. Dalam Season Pass, mereka akan memberikan banyak gambaran kepada pemain seperti “EVO Coin, Unit Skin, Rare Pod Ticket, Weapon Skin, Weapon Ornament” dan banyak lagi.

Tidak cukup dengan Season Pass, pemain juga boleh dapatkan DX Edition iaitu bundle yang mengandungi sebanyak 5 Mobile Suit dan 9 item eksklusif. Berikut adalah maklumatnya:
Mobile SuitUnicorn GundamMahirooGundam ExiaMarasai (UC)Zaku II (Melee Loadout)Item eksklusif4 Unit Skin4 Weapon Skin1 Ornament

Saya ingin mengingatkan anda bahawa Gundam Evolution akan dilancarkan pada 22 September 2022 di PC secara percuma dan tidak akan dilancarkan di konsol Malaysia. Saya tahu mesti ramai yang tidak sabar dengan nak main game ini kan. Jadi, boleh letak wishlist korang terlebih dahulu dan download pada 22 September 2022 di Steam. Untuk maklumat lanjut mengenai Gundam Evolution, sila klik pautan ini.
Ikuti Gamer Santai untuk mendapatkan lebih banyak maklumat mengenai Gundam, anime, manga dan banyak lagi daripada kami.
Jangan lupa untuk ikuti kami di TikTok!
  @gamersantaimy
Tags: gundamGundam Evolution


Ekslusif!!! Kebocoran Gambar Laptop Siri MSI GT76 Baru!

Siapa sahaja yang tidak tahu dengan MSI Gaming laptop yang sentiasa kelihatan cantik, menawan dan garang! Kali ini, kami mendapat kebocoran sumber dari Notebookcheck untuk gambar terbaru siri laptop gaming MSI GT76!

Wow! Ternyata nampak sangat menarik dari segi reka bentuknya! Siri GT76 ini hampir kelihatan sama seperti GT75 Titan tetapi lebih nipis dan lebih halus dari segi reka bentuknya. Seperti yang dapat dilihat dalam imej, bahagia pemuka laptop ini mengandungi logo naga MSI yang biasa kita lihat dan dari sisinya lampu RGB ternyata kelihatan menarik yang masih mengekalkan ciri-ciri MSI.

Tetapi dari kebocoran gambar yang diterima, kita tidak dapat melihat spesifikasi penuh laptop terbaru ini, terutama untuk pemproses cip dan GPU nya. Berkemungkinan besar ia akan menggunakan ciri enjin yang terbaru seperti 9th Gen i9 CPU dan RTX 2080 GPU.

Dari sisi nya kita juga boleh melihat pembaca kad, beberapa port USB 3.0, port USB Type-C, DisplayPort dan port HDMI.
Sampai kat sini je kami dapat mengongsikan laptop terbaru dari MSI ini, sama ada benar atau tidak ianya dari siri GT76 kita tunggu pelancarannya kelak yang sudah semestinya kami akan review!
Sumber: Notebookcheck
Jangan lupa untuk ikuti kami di TikTok!
  @gamersantaimy
Tags: GT76Leak MSI Gaming LaptopMSI Gaming Laptop


Info eksklusif mobile MMORPG Diablo Immortal dijelaskan! Bersama Caleb Arseneaux & Wyatt Cheng daripada Blizzard!

Blizzard telah membikin satu projek yang memang tiada siapa jangka dan kini memfokuskan sepenuh perhatian pada pasaran “mobile gaming” dengan Diablo Immortal, sebuah permainan versi mudah alih berdasarkan francais popular milik syarikat. Namun sejak pengumumannya pada hujung 2018, Blizzard memilih untuk mendiamkan diri mengenai perkembangan semasa projek ini.

Di sini saya ada berita baik! Bermula hari ini, Diablo Immortal akan memulakan “Technical Alpha“, dan berkat temuramah eksklusif bersama Lead Producer, Caleb Arseneaux, dan Lead Game Designer, Wyatt Cheng, kami memperolehi sejumlah info yang perlu anda tahu tentang Diablo Immortal!

Kiri: Caleb Arseneaux / Kanan: Wyatt Cheng
Jalan Cerita

Dibangunkan dengan kerjasama antara Blizzard dan NetEase, Diablo Immortal akan berlangsung lima tahun selepas peristiwa Diablo 2, dan akan menceritakan apa yang berlaku setelah Worldstone hancur, lalu menyambung ke peristiwa yang memulakan Diablo 3.
Diablo Immortal Technical Alpha membawa pemain ke alam Sanctuary yang bahaya, di mana pelbagai wira akan bekerjasama untuk mengumpulkan serpihan Worldstone dan menghalang Skarn, atau nama samarannya “The Herald of Terror“, yang ingin menghidupkan semula Lord of Terror. Jalan cerita akan disajikan melalui watak yang tidak boleh dimainkan (NPC), dengan jalan cerita baru yang bertambah beransur-ansur melalui kemas kini.

Watak-watak seperti Tyrael, Malthael, Leah dan Deckard Cain akan tampil dalam cerita, bersama dengan pemburu iblis Valla dan Josen daripada Heroes of the Storm. Untuk musuh, Baal dan Skarn akan membuat penampilan. Seperti biasa, Diablo Immortal menampilkan raksasa baru untuk pemain berlawan serta beberapa raksasa ikonik dengan reka bentuk yang diperbaharui.
Mengapa jalan cerita berlangsung antara Diablo 2 dan 3? Mengapa bukan antara 3 dan 4? Blizzard menjelaskan bahawa ada banyak perkara yang boleh diterokai. Diablo 2 dan 3 mempunyai jarak tempoh 20 tahun, dan Blizard tidak pernah membincangkan apa yang berlaku selama 20 tahun itu.
Watak-Watak & Abiliti

Dibina semual daripada awal, Diablo Immortal memperkenalkan abiliti dan teknik baru yang belum pernah dilihat dalam mana-mana permainan Diablo. Enam kelas terkenal akan hadir iaitu Barbarian, Demon Hunter, Monk, Necromancer, Crusader dan Wizard, di mana pemain dapat kawal dalam pelbagai cara baru.

Barbarian: adalah kelas berasaskan kekuatan, dan menggunakan senjata yang besar dan kuat untuk membunuh musuh. Serangan seperti Hammer of the Ancients dan Ancient Spear akan membantu menewaskan musuh dengan cepat dan cekap.
Monk: menggunakan serangan sepantas kilat yang tertumpu pada mobiliti dan kelajuan.
Wizard: mempunyai pelbagai sihir, termasuk serangan meteor, ledakan kilat, dan kekuatan untuk teleportasi di medan perang.
Demon Hunter: memanfaatkan serangan jarak jauh, dan menggunakan panah untuk membunuh musuh. Pemain boleh mempelajari banyak serangan berasaskan panah, termasuk kemampuan yang dapat “stun” dan “knock back” musuh.
Crusader: hampir mirip dengan Paladin. Crusader berpakaian perisai dan berperanan untuk mempertahankan serangan musuh dengan statistik defensifnya yang tinggi. *akan keluar dalam kemas kini akan datang*
Necromancer: akan menghidupkan yang mati untuk bantu bertarung dengan musuh. *akan keluar dalam kemas kini akan datang*

Beberapa kelas lain juga akan dikeluarkan pada masa depan tetapi buat masa ini, maklumat tentangnya dirahsiakan. Setiap kelas adalah percuma dan pemain tidak perlu keluarkan duit untuk memiliki kelas kegemaran mereka. Ini termasuk kelas baru untuk kemas kini akan datang.
Setiap kelas mempunyai empat abiliti, yang amat berbeza dan unik serta abiliti Ultimate, yang akan menambah lagi kekuatan tertentu yang dimiliki oleh watak. Menurut Blizzard, rancangan mereka adalah untuk setiap kelas mempunyai 14 kemahiran,  di mana pemain dibenarkan menggunakan lima pada satu masa yang sama semasa bermain.

Abiliti dapat digabungkan untuk menjadikan gameplay lebih menarik. Sebagai contoh, Wizard dapat membekukan musuh dengan ais sebelum menembakkan pancaran bernama Ray of Frost ke dalam kristal. Apabila digunakan secara berasingan, Ray of Frost dan kristal ais hanya dapat membunuh satu musuh, tetapi jika Ray of Frost ditembakkan pada kristal, ia boleh dipantulkan kepada beberapa arah untuk menyerang sejumlah musuh.
Serangan projektil dan jarak dekat juga lebih mudah dikawal di mana kebanyakan serangan mempunyai zon arah. Ini amat berguna ketika pemain cuba lakukan kombo yang dijelaskan di atas.
Customization, Sistem Paragon & Peralatan

Customization, dan “loot” adalah elemen penting di Diablo Immortal. Peralatan harus dikumpulkan daripada mayat musuh yang baru mati atau dibeli dengan mata wang dalam permainan. Untuk pertama kalinya dalam gameplay Diablo, sistem Item Ranking memberi peluang kepada pemain untuk menjadikan peralatan yang “rare” dan “legendary ” sebagai bahan-bahan untuk memperkuatkan peralatan kegemaran mereka.
Apabila mendapat barang di Diablo Immortal, pemain boleh membawanya ke tukang besi. Jika tidak mahu barang tersebut, anda boleh menyimpannya sebagai “crafting material“. Jika pemain menyukai item tersebut, pemain boleh menggunakan sumber daripada barang lain dalam simpanan dan menggunakannya untuk meningkatkan item kegembiraan.

Jika anda meningkatkan tahap sesebuah barang tetapi tidak mahu menggunakannya lagi, pemain boleh membuangnya untuk mendapat semua bahan yang pernah digunakan. Bahan ini kemudian boleh digunakan pada barang seterusnya. Oleh itu, tidak ada sumber yang bazir atau hilang, kerana semua akhirnya akan dimasukkan ke dalam peralatan yang anda gunakan sekarang.
Memang luas pilihan customization, termasuk Gem yang dapat disoket untuk meningkatkan statistik asas peralatan dan Legendary Gem yang memberikan macam-macam kesan hebat. Fitur Charm juga kembali ke Diablo Immortal, dan memiliki slot sendiri serta memberikan antara satu hingga lima bonus unik.

Item Legendary baru juga berpotensi untuk mengubah setiap abiliti yang dimiliki oleh watak anda. Antara kesannya adalah mengubah bagaimana kemahiran menyasar musuh, menyalurkan jenis tenaga elemen baru, dan bahkan menambahkan kesan baru melalui pilihan senjata. Antara item Legendary yang disahkan ialah:

Flamespite – Mengubah anak panah kepada bom tangan ketika menggunakan Strafe.
Winter’s Remorse – Mengubah bebola api Scorch kepada Frozen Orb.
Frozen Orb – Mengubah bagaimana Exploding Palm menyasar musuh dan melakukan damage.
Storm Bringer – Hammer of the Ancients meninggalkan serangan kilat yang kuat pada lokasi khusus.

Skill Tree pula menampilkan fitur Paragon Tree, yang menawarkan kepada para pemain pelbagai atribut dan keistimewaan untuk meningkatkan kekuatan selepas tahap maksimum (level cap diturunkan daripada 60 hingga 45 untuk Technical Alpha).

Sistem Paragon mempunyai pokok-pokok berbeza dan setiap pokok fokus pada sejenis gaya permainan tertentu. Anda boleh melaburkan mata dalam pokok yang berbeza, di mana pemain boleh meletakkan semua mata dalam satu pokok atau membahagikannya kepada pokok-pokok berbeza. Pada bila-bila masa pemain tidak berada dalam pertempuran, anda boleh menukar pokok mana yang aktif dalam tempoh masa tertentu.
Aspek Multiplayer
Satu lagi perubahan besar untuk gameplay adalah jumlah pemain dalam multiplayer. Sebelum ini, hanya empat pemain sahaja boleh bermain bersama di Diablo 3. Tetapi Diablo Immortal membolehkan sebanyak sepuluh pemain pada satu masa yang sama untuk melawan musuh. Pertempuran berskala besar ini hanya istimewa untuk kawasan-kawasan tertentu.
Blizzard ingin meningkatkan pengalaman sosial supaya pemain merasa diri sebahagian daripada komuniti. Terdapat beberapa cara dan berikut adalah beberapa contoh yang diterapkan dalam Diablo Immortal. Pemain boleh berinteraksi dengan pemain lain di hub, menyertai guild yang hebat, dan kemudian mengambil bahagian di Market untuk membeli barangan terhad yang harganya berubah bergantung tahap populariti.

Satu contoh lain ialah selang setiap jam atau setiap dua jam, sebuah kereta kuda berhantu akan melalui zon Cemetery. Semua pemain di zon ini dapat berkumpul dan menyerang kereta kuda tersebut. Ketika menyerang, pelbagai jenis loot akan keluar. Sekiranya anda berjaya menghancurkan kereta kuda ini dan menewaskan semua musuh sebelum ia sampai ke penghujung zon, maka anda boleh mendapatkan lebih banyak loot.
Di zon Bilefen pula, ada sebuah acara PvP Free-for-All. anda boleh pergi ke sana setiap beberapa jam dan semua pemain di kawasan itu akan bertarung sesama sendiri untuk memenangi ganjaran harta karun. Terdapat pelbagai jenis acara seperti ini di setiap zon lantas menjadikannya aktiviti yang bagus untuk pemain saling berinteraksi dan bekerjasama.
Player Hub, 8 Zon Unik & Instanced Dungeons

Westmarch akan bertindak sebagai hub untuk pemain akses kepada semua keperluan penting. Kita akan bertemu dengan pemain lain, menyertai Guild, atau menjelajah Bounty Board untuk misi.

Di luar Westmarch, pemain dapat menjelajah enam Open World Zone termasuk Bilefen dan Library of Zoltun Kulle. Masing-masing dipenuhi dengan misi yang tidak dijangka dan menampilkan Zone Trial unik yang membuka acara dan hadiah istimewa. Pemain boleh memilih untuk “party” atau menjelajah seorang ketika memasuki penjara bawah tanah dan semakin sukar cabarannya, semakin besar ganjarannya. Elder Rift dan Challenge Rift juga tersedia untuk pemain cuba berulang kali bgi mereka yang ingin mendapatkan lebih banyak loot epik.

Wortham: Wortham adalah jiran New Tristram, yang dibakar oleh Maghda pada permulaan awal cerita. Diablo Immortal bermula di bandar kecil ini. Pemain akan tiba di sebuah dermaga dan harus menjelajah hutan untuk pergi ke pusat bandar ketika mula mencari serpihan Worldstone.

Dark Wood: Dark Wood telah menjadi semakin berbahaya pada tahun-tahun berikutnya. Kejahatan lama kini kembali di dalam hutan dan bersiap sedia untuk mencabar mereka yang berani melangkah masuk.

Library of Zoltun Kulle: Sebuah repositori Horadrim terkena di gurun Kehjistan. Di dalam perpustakaan, terdapat artifak dan rahsia-rahsia kuno milik Horadric. Selami rahsia di dalam lokasi ini untuk mencari serpihan lain Worldstone.

Bilefen: Bilefen dipenuhi dengan raksasa, entiti gelap, dan makhluk-makhluk pelik. Entiti jahat ini lah yang menyukarkan lagi laluan pelancong untuk keluar masuk daripada pelabuhan.

Tamoe Mountain: Gunung berbatu dan berbahaya ini adalah rumah bagi Rogue Monastery of the Sisterhood of the Sightless dan di kaki bukit pula terletak Ivgorod, rumah untuk para sami.

Ashwold Cemetery: Berhampiran dengan tempat kelahiran Queen Asylla, Ashwold Cemetery adalah tempat jenazahnya dikuburkan setelah mati di tangan suaminya, King Leoric. Berhadapan dengan mayat hidup, dan – jika anda bernasib baik – temui Haunted Carriage yang melintasi tanah perkuburan.

Shassar Sea: sebuah sarang iblis telah terbentuk di Shassar Sea. Di sini kita akan mendapat pertolonga Valla dan Josen untuk menghapuskan iblis.

Frozen Tundra: adalah sisa-sisa Mount Arreat yang besar, yang kini menjadi kawah beku setelah kehancuran Worldstone. Yang tinggal hanyalah para Barbarian yang masih berjuang untuk bertahan hidup.

Selain daripada Open World Zone, Diablo Immortal hadir dengan tujuh “Instanced Dungeon“. Instanced Dungeon membolehkan sehingga 4 pemain mendapat pengalaman pertempuran yang lebih intim lengkap dengan musuh berbahaya dan loot yang banyak. Walaupun musuh boleh respawn di zon luar, musuh tidak akan respawn di Instanced Dungeon sehingga ia selesai.

Kikuras Rapids: Sebuah sungai yang merentasi hutan dan penuh dengan raksasa. Elakkan diri daripada musuh dan daripada lemas ketika anda berusaha untuk kekal hidup di atas rakit kayu.

Tomb of Fahir: Bertarung dengan labah-labah, zombie, dan mumia yang untuk menemui bilik yang mengandungi harta karun di dalam.

Forgotten Tower: Sejenis kaum pelik kini menetap di Forgotten Tower. Melalui ritual berdarah, mereka telah menghidup semula Countess yang sekarang memerintah Darkwood.

*antara Instanced Dungeon yang disahkan*
Untuk kandungan “end-game” Diablo Immortal, ia direka supaya pemain menyelesaikan misi di beberapa Rift, dungeon dan juga menghabiskan masa melakukan Bounty. Ia disusun sedemikian supaya ada variasi dan ini tercermin dalam kedua-dua aktiviti dan juga sistem permainan seperti Battle Pass. Dalam Battle Pass, ia memberi anda beberapa misi di mana kita akan diarahkan ke sejenis lokasi dengan sebab yang kukuh.

Technical Alpha

Semua pemain kini dijemput ke Technical Alpha! Sekiranya anda bersedia untuk memerangi malapetaka, muat turun Diablo Immortal daripada Google Play Store™ dan bantu mempertahankan umat manusia!
Keperluan minimum untuk peranti:

CPU – Snapdragon 710/Hisilicon Kirin 810 dan lebih tinggi
GPU – Adreno 616 / ARM Mali-G52 dan lebih tinggi
RAM – RAM 2GB dan lebih tinggi
Versi: OS Android 5 (Lollipop) dan lebih tinggi

Diablo Immortal adalah percuma untuk dimuat turun, dan akan merangkumi beberapa jenis mikrotransaksi. Bagi yang risau untuk bermain di peranti tablet, jangan risau kerana permainan juga menyokong resolusi tablet. Aspek ratio tidak berubah dan permainan juga kekal lancar kerana fideliti-nya yang tinggi.

Ramai juga yang tertanya jika Diablo Immortal boleh dimainkan menggunakan alat kawalan (controller) dan kalau ia akan dilancarkan sekali di PC, tetapi Blizzard menjelaskan bahawa untuk Technical Alpha, mereka ingin memfokuskan pada pelantar mudah alih. Untuk sesiapa yang berharap, pilihan ini masih dalam pertimbangan untuk masa depan.
Ini baru permulaan sahaja! Diablo Immortal Technical Alpha adalah ujian awal yang bantu memberi data dan maklum balas yang berharga kepada pasukan pembangunan data, bagi menjadikan permainan lebih stabil semasa tarikh pelancaran. Walaupun tidak mempunyai tarikh pelepasan rasmi, ia tidak mustahil untuk melihat Diablo Immortal dilancarkan pada tahun ini, kerana permainan ini nampaknya sudah jauh dalam pembangunan. Bagi mereka yang ingin tahu lebih lagi, sila layari laman web rasmi Blizzard atau menavigasi ke halaman Diablo Immortal di Google Play Store untuk segala maklumat terkini.
Video Gameplay

 Muat turun di sini

Diablo ImmortalPublisher: Blizzard EntertainmentDeveloper: Blizzard EntertainmentRelease Date TBCAndroid, iOS
Diablo Immortal adalah permainan ARPG hack dan slash dalam siri Diablo yang direka untuk online multiplayer pada peranti mudah alih. Dikembangkan oleh Blizzard dan NetEase, permainan ini diumumkan pada akhir 2018 dan akan dilancarkan di Android dan iOS.

Jangan lupa untuk ikuti kami di TikTok!
  @gamersantaimy
Tags: BlizzardCaleb Arseneauxdiablo immortalMobileneteaseTechnical AlphaTemuramahWyatt Cheng


Shadow of the Tomb Raider kini PERCUMA di Epic Games Store — Claim sekarang!

Setiap hari Khamis malam, Epic Games akan mengemaskini barisan game percuma yang  boleh ditebus oleh para pemain. Untuk minggu ini, mereka memberikan 2 game iaitu Shadow of the Tomb Raider: Definitive Edition dan Submerged: Hidden Depths berserta satu bundle DLC untuk game Knockout City di Epic Games Store.

Mulai hari ini, 1 September hingga 8 September 2022, korang boleh tebus dua game dan satu DLC tanpa sebarang kos dan akan berada dalam koleksi buat selama-lamanya. Best kan?

Submerged: Hidden Depths

Submerged: Hidden Depths ialah pengembaraan “relaxploration” third-person tanpa pertempuran dan terletak di dalam runtuhan tenggelam dunia yang indah. Bermain sebagai Miku dan Taku – seorang yang disumpah dengan kuasa misteri dan dia mahu gunakan untuk kebaikan manakala seorang lagi bertekad untuk tidak membiarkannya berpecah.
Shadow of the Tomb Raider: Definitive Edition

Dalam Shadow of the Tomb Raider: Definitive Edition, anda akan mengalami bab terakhir asal usul Lara ketika dia dipalsukan ke dalam Tomb Raider yang ditakdirkan. Menggabungkan game asal, kesemua tujuh tomb cabaran DLC, serta semua senjata, pakaian dan kemahiran yang boleh download, Shadow of the Tomb Raider: Definitive Edition ialah cara terbaik untuk mengalami detik penentu Lara.

Manakala untuk DLC Knockout City, mereka akan memberikan Armazillo bundle secara percuma. Berikut adalah senarai item yang terkandung dalam bundle tersebut:
Pakaian – Kaiju TerrorMuka – Armazillo MaskSarung tangan – Kaiju ClawsDefeat Pose – City CrusherIkon Pemain – ArmazilloLogo Krew – Nuclear Fallout

Selain mendapatkan game percuma melalui Epic Games Store, Steam pun ada juga tau. Penerbit bagi francais Mafia memberikan satu game percuma kepada pemain bermula 1 September sehingga 5 September 2022. Game tersebut adalah Mafia dan ia diberikan secara percuma bersempena dengan ulang tahun francais Mafia yang ke-20.
Saya ingin mengingatkan anda sekali lagi bahawa Shadow of the Tomb Raider: Definitive Edition dan Submerged: Hidden Depths berserta satu bundle DLC untuk game Knockout City sudah boleh ditebus mulai hari ini sehingga 8 September 2022 di Epic Games Store. Jadi, apa tunggu lagi? Cepat tebus sekarang di Epic Games Store secara percuma. Untuk lebih banyak berita tentang game percuma, sila klik pautan ini.
Jangan lupa untuk ikuti kami di TikTok!
  @gamersantaimy
Tags: Knockout CityMafiaShadow of the Tomb Raider: Definitive EditionSubmerged: Hidden Depths


Filem dan Siri Seram Untuk Anda Layan Sepanjang Hungry Ghost Month di Netflix!

Sempena Hungry Ghost Month, Netflix membawakan beberapa filem seram Asia terbaru bersama-sama filem lain untuk tontonan anda. Kalau anda peminat filem-filem seram, bolehlah menontonnya nanti. Bukan setakat hantu melayu sahaja ada, dari negara lain seperti Thailand dan Indonesia juga tersedia. Jadi tanpa membuang masa, jom kita lihat filem seram apa yang Netflix rekomen sempena minggu-minggu akhir Hungry Ghost Month.

School Tales The Series (Thailand)

School Tales The Series membawa lapan cerita seram, berdasarkan komik. Antologi ini membawa penonton menyaksikan kisah seram yang berpusatkan sekolah yang diceritakan daripada kelas ke kelas.

The Whole Truth (Thailand)

Apakah yang anda akan lakukan jika anda melihat ada lubang di dinding ruang tamu anda tetapi orang di sekeliling anda menegaskan bahawa anda berbohong? Dalam The Whole Truth, dua beradik tersandung pada lubang aneh di dinding rumah datuk dan nenek mereka, dan kejadian ngeri yang menyusul mendedahkan rahsia jahat tentang keluarga mereka. Percubaan mereka untuk mencari jawapan boleh membawa kepada kebenaran yang tiada siapa yang mahu tahu.
May The Devil Take You (Indonesia)

Jangkakan banyak darah, kengerian dan keseraman kejam dalam May The Devil Take You, kerana filem ini mendedahkan akibat ritual syaitan dan menjual jiwa seseorang kepada syaitan sebagai pertukaran untuk kekayaan.
Vietnamese Horror Story (Vietnam)

Vietnamese Horror Story menggabungkan tiga cerita yang diilhamkan oleh cerita rakyat tempatan dan legenda – contohnya, konsep Buddha 3 jiwa dan 7 roh (3 hồn 7 vía) dalam cerita ketiga – mengikuti seorang pelakon yang mencari kecantikan abadi; ahli silap mata yang membuat perjanjian dengan syaitan; dan seorang psikik mencari jenazah seorang gadis yang telah meninggal dunia.
The Guardian (Vietnam)

Filem thriller seram ini meneroka kegelapan industri hiburan, The Guardian mengisahkan seorang penyanyi backup yang meminta bantuan kuasa ghaib, ilmu hitam dan anak patung Kumanthong (roh anak ketuhanan dalam anak patung yang dipercayai membawa tuah dan kekayaan kepada pemilik) untuk mencapai populariti.
Dendam Pontianak (Malaysia)

Dalam mitologi Asia Tenggara, pontianak merujuk kepada perempuan berambut panjang yang biasanya keluar untuk membalas dendam. Filem ini adalah penceritaan semula mitologi popular ini dengan elemen moden lengkap dengan cinta terlarang, pengkhianatan, sihir dan pembunuhan.
ROH (Malaysia)

Bermula dengan petikan al-Quran tentang Syaitan, Roh ialah kisah seram luar bandar Malaysia yang berakar umbi dalam cerita rakyat dan tahyul yang meneroka peranan syaitan dalam konteks agama dan rohani masyarakat. Filem ini mengisahkan sebuah keluarga terpencil yang tinggal di pondok jauh di dalam hutan yang bertemu dengan beberapa siri kejadian ghaib yang menakutkan selepas mengambil seorang gadis kecil yang hilang di dalam hutan.
Munafik & Munafik 2 (Malaysia)

Munafik dan Munafik 2 adalah filem yang bergelut dengan isu akidah dan agama. Kisah ini berpusat kepada seorang pengamal perubatan Islam yang tidak dapat menerima isterinya. Selepas bertemu dengan Maria, peristiwa pelik mulai menghantui dirinya.
EERIE (Filipina)

Apabila kes bunuh diri seorang pelajar melanda sebuah sekolah Katolik yang semua perempuan, seorang kaunselor bimbingan mula menyelesaikan kematian misteri ini, dan seterusnya membongkar masa lalu kezaliman sekolah itu.
Kalau anda rasa tidak tahu nak mula tonton yang mana satu, boleh gunakan carta visual di bawah ini.

Kalau anda ingin tahu, siri All of Us Are Dead merupakan siri Top 10 selama 10 minggu berturut-turut di Malaysia. Manakala filem Blood Red Sky dan Incantation antara filem seram popular yang ditonton oleh penonton Malaysia selama 3 minggu di Netflix. Nampaknya rakyat Malaysia minat juga pada cerita seram.
Netflix juga akan membawa beberapa siri dan filem tempatan hebat sepanjang bulan kemerdekaan ini untuk tontonan semua. Apapun kalau anda ingin membaca liputan lain mengenai Netflix daripada kami, sila klik pautan ini.
Jangan lupa untuk ikuti kami di TikTok!
  @gamersantaimy
Tags: Filem seram NetflixnetflixSiri seram Netflix


Trials of Mana Mobile kini boleh dimuat turun di iOS & Android!

Square Enix hari ini mengumumkan bahawa remake 3D popular untuk permainan aksi RPG klasik Trials of Mana versi mobile kini tersedia pada peranti iOS dan Android pada nilai harga RM90.99! Trials of Mana versi mobile menawarkan beberapa ciri unik, termasuk kawalan “touch” yang diperbaharui, tetapan grafik yang dapat diubah suai dan fitur cloud save. Pemain juga dapat menerima dua peralatan awal yang berguna untuk membantu memulakan pengembaraan mereka iaitu:

Rabite Adornment yang meningkatkan jumlah “experience” dalam pertarungan hingga level 17 dan..
Silktail Adornment, yang meningkatkan jumlah “lucre” (mata wang dalam permainan) dalam pertarungan hingga ke level 17.

Mula-mula dilancarkan di Jepun sebagai Seiken Densetsu 3 pada tahun 1995, Trials of Mana adalah remake definisi tinggi berdasarkan entri ketiga dalam siri klasik Mana, yang dipenuhi dengan pengembaraan yang tidak dapat dilupakan, gameplay yang menarik, dan senarai watak-watak yang unik. Bagi mereka yang tidak tahu, permainan ini membolehkan pemain memilih dari senarai watak yang disediakan dengan kelas yang dapat kita upgrade serta lebih dari 300 abiliti berbeza untuk belajar ketika menjelajah sebuah dunia rahsia penuh misteri.

Sistem pertempuran yang berunsur aksi dinamik akan menguji pemain ketika mereka cuba mengelak dari musuh dan melancarkan serangan dan kombo di udara. Asalnya dilancarkan pada tahun lepas, permainan ini dipuji oleh peminat dan pengkritik ketika keluar di platform Nintendo Switch, PlayStation 4 dan Steam kerana gameplay yang mudah diakses, persekitaran JRPG tradisional dan visual fantasi yang indah.

Siri Mana, yang dikenali sebagai Seiken Densetsu di Jepun, adalah siri aksi-RPG lama yang merangkumi pelbagai judul selama hampir tiga dekad. Siri ini terkenal dengan watak, jalan cerita dan muzik yang mempesona, serta mempelopori pendekatan berorientasi aksi untuk pertempuran tradisional JRPG.
Untuk segala liputan kami tentang Trials of Mana, sila tekan pautan ini.
 Muat turun di sini

Trials of Mana
Android, iOS, Microsoft Windows, Nintendo Switch, PlayStation 4
Trials of Mana adalah action RPG yang dibangunkan dan diterbitkan oleh Square Enix. Ia sebenarnya adalah REMAKE kepada Seiken Densetsu III yang awalnya dilancarkan di Jepun pada tahun 1995 dan tidak pernah tersedia di pasaran global.

Jangan lupa untuk ikuti kami di TikTok!
  @gamersantaimy
Tags: AndroidiOSMobileRemakeTrials of Mana


Henry Cavill Tidak Akan Kembali Sebagai Geralt of Rivia Dalam The Witcher 4, Digantikan Dengan Liam Hemsworth!

Peminat siri The Witcher mesti menantikan musim ketiga siri tersebut. Nampaknya The Witcher 4 sudah diumumkan juga. Malang sekali Geralt of Rivia bukan lagi dilakonkan oleh Henry Cavill dan akan digantikan dengan Liam Hemsworth. Berita ini telah pun diumumkan melalui Twitter rasmi.

It’s official: The Witcher is returning for Season 4, and Henry Cavill will be handing his swords to Liam Hemsworth as the new Geralt of Rivia after Season 3. Welcome to the Witcher family, @LiamHemsworth!Read more: https://t.co/ABQMdqkzXX pic.twitter.com/xyIaRBbiRT

— The Witcher (@witchernetflix) October 29, 2022

Sejak ditayangkan pada 2019 di Netflix, siri The Witcher menjadi antara siri popular di platform tersebut serta mendapat komen positif daripada penonton dan juga pengkritik. Kejayaan siri ini juga berjaya menghasilkan spin-off iaitu prekuel siri, The Witcher: Blood Origin dan Nightmare of the Wolf, yang merupakan sebuah animasi. Bukan setakat itu sahaja, terdapat dua filem animasi yang sedang dihasilkan. Walaupun Henry Cavill sudah menjadi wajah Geralt dalam siri ini, nampaknya kita akan berjumpa dengan Geralt berwajah baru pula.

Dia juga ada melepaskan satu siaran Instagram yang menyatakan bahawa perjalanannya sebagai Geralt of Rivia yang penuh dengan raksasa dan pengembaraan akan tamat dengan dia melepaskan medallion serta pedangnya untuk The Witcher musim 4. Tambahnya lagi dia melepaskan obor dengan rasa hormat untuk masa yang dihabiskan untuk menjadi Geralt dan tidak sabar untuk melihat Liam sebagai watak tersebut.
Liam Hemsworth juga ada memberikan komennya tersendiri dan gembira apabila menerima peluang untuk berlakon sebagai Geralt of Rivia dalam musim 4 The Witcher. Dia juga menambah bahawa dia berbesar hari untuk memegang watak tersebut setelah ia dibawa oleh Henry Cavill malah meminati pelakon tersebut. Dia tahu bahawa ia satu tugas yang besar untuk menjadi Geralt tetapi dia bersedia untuk menerimanya.

Tetapi lambat lagi untuk melihat Geralt of Rivia versi Hemsworth kerana The Wither musim 3 hanya akan ditayangkan pada musim panas 2023. Jadi ada kemungkinan besar kita boleh melihatnya dua tahun akan datang.
Anda yang masih belum menonton siri The Witcher, bolehlah langgan Netflix dan ajak orang lain teman tengok. Untuk mendapatkan segala liputan mengenai The Witcher daripada kami, sila klik pautan ini.
Jangan lupa untuk ikuti kami di TikTok!
  @gamersantaimy
Tags: henry cavillLiam HemsworthnetflixThe Witcher 4


One Piece *SPOILER*: Bab baru berkaitan Sabo, seorang watak penting akan mati

Selepas sebulan berehat, siri manga popular One Piece akhirnya akan menyambungkan kisah dengan keluaran bab baru. Di internet, beberapa spoiler tentang One Piece bab 1054 telah pun didedahkan, dan nampaknya memfokuskan pada Sabo dan kematian seorang watak penting. Bagi sesiapa yang ingin tahu, korang boleh teruskan membaca tetapi harap maklum, banyak SPOILER DI BAWAH!

Imbas balik One Piece bab 1053: Bounty terbaru Luffy, Kidd dan Law didedahkan dan bernilai sebanyak 3 bilion (bagi setiap satu) manakala nama sebenar Admiral Ryokugyu rupanya adalah Aramaki. Dia mempunyai kuasa untuk mencipta tumbuhan dari tangannya dan menggunakan tumbuhan ini untuk menyerap nutrien orang. Di penghujung bab, Yonko terbaru telah dinamakan dan terdiri daripada Shanks, Blackbeard, Buggy dan Luffy.

SPOILER BAB 1054 BERMULA DI SINI (sumber @Epicoboy)
One Piece bab 1054 diberi tajuk “Emperor of Flames” aka Entei yang merupakan nama kepada serangan terhebat Ace yang dia gunakan semasa melawan Blackbeard.

Daripada teaser sahaja, kita sudah dapat teaser yang menunjukkan Sabo akan menjadi fokus utama untuk bab ini memandangkan dia adalah pemilik semasa untuk Mera Mera no Mi (dahulu milik Ace). Bukan itu sahaja, Sabo juga terlibat dengan kematian seorang watak penting. Menurut info daripada Epicoboy, Kuma akan dibunuh oleh Sabo.
Jika nak ikutkan, Kuma sebenarnya boleh dianggap sebagai mati selepas menjalani pembedahan oleh Vegapunk di mana personalitinya digantikan dengan robot supaya dia boleh menjadi PX-0. Akibatnya, “personaliti sebenar” Kuma telah dianggap mati dan dia kini menjadi robot yang berkhidmat kepada World Government.

Kali terakhir kami melihat Kuma adalah semasa saga Wano di mana dia nampaknya ditunggang sambil didera oleh seorang Celestial Dragon. Untuk membebaskannya daripada penyeksaan ini, Sabo nampaknya membuat keputusan untuk membunuh Kuma.
Selain itu, Devil Fruit milik Aramaki juga didedahkan dan merupakan jenis Logia mengikut spoiler. Bagi butiran tentang bounty, masih tiada berita baru.
Arami menggunakan Devil Fruit-nya.
Buat sesiapa yang rindukan One Piece, korang tidak perlu tunggu lama lagi kerana bab 1054 secara rasmi akan datang pada hari Ahad, 24 Julai pukul 23:00. Untuk membacanya secara percuma dan daripada sumber yang sah, sila layari laman Manga Plus!
Untuk segala liputan kami tentang One Piece, sila tekan pautan ini.
Jangan lupa untuk ikuti kami di TikTok!
  @gamersantaimy
Tags: mangaone pieceSaboSpoiler


Pra-pesanan untuk batch ke-7 PlayStation 5 akan dibuka bermula 23 Julai 2021!

Sony Malaysia hari ini telah mengumumkan bahawa mereka telah membuka pra-pesanan ke-7 untuk konsol PlayStation 5 secara rasmi akan bermula dari Jumaat 23 Julai 2021, 00.01 (GMT+8). Memandangkan keadaan PKP di Malaysia masih lagi ketat, pra-pesanan kali ini disarankan untuk dilakukan melalui kaedah dalam talian. Untuk berbuat demikian, sila kunjungi kedai rasmi Sony Malaysia di Lazada apabila tiba waktu! Saya akan sediakan pautan di SINI.

Sama seperti pra-pesanan sebelum ini, edisi digital PS5 masih lagi belum tersedia. Tetapi jangan risau kerana PS5 dengan pemacu cakera Ultra HD Blu-ray masih boleh didapati dan tersedia pada harga MYR 2,299. Manakala bagi yang ingin mendapatkan PS5 dengan controller wireless DualSense lebih, ianya boleh dibeli pada harga RM2,648.
Berikut adalah posting rasmi di FB, termasuk terma dan syarat dari Sony Malaysia:

Selain daripada Lazada, ia tidak jelas jika kedai lain juga mempunyai stok atau tidak. Jika anda ingin kepastian lebih, sila berjumpa dengan semua pengedar sah Sony yang terdekat untuk maklumat lanjut tentang pra-pesanan PlayStation 5 ini! Jika anda ingin membaca semua liputan kami tentang PS5 termasuk berita terkini dan ulasan, sila klik di pautan ini.
Kemaskini: Sony Centre Sunway Pyramid telah mengeluarkan kenyataan bahawa mereka yang telah mengisi borang pra-pesanan dan mendapat nombor giliran masih lagi selamat dan sah. Mereka juga memberitahu bahawa stor akan menghubungi pelanggan melalui panggilan atau WhatsApp. Kenyataan itu dikeluarkan selepas konsol tersebut telah habis sebaik sahaja mereka memuat naik hebahan pra-pesanan.
Setiap bulan, Sony akan membuka pra-pesanan baru untuk PS5, kecuali pada bulan Jun lepas. Namun, atas sebab tertentu, mereka tidak lagi mengumumkan pembukaan pra-pesanan sehari sebelum ianya dilakukan, dan hanya memberitahu pada hari yang sama. Apa yang berlaku hari ini adalah, hebahan ini telah disiarkan pada jam 3 petang, dan ianya telah habis selepas sepuluh minit selepas diiklankan. Ramai pemain telah memberi komen yang kecewa di posting tersebut kerana mereka tidak sempat untuk membuat pra-pesanan walaupun tidak sampai 30 minit berita ini dihebahkan.
Jangan lupa untuk ikuti kami di TikTok!
  @gamersantaimy
Tags: playstation 5Pra-pesan PlayStation 5SONY Malaysia